Polis berkas empat penyamun jam tangan
Oleh MOHD YUNUS YAKKUB

19 Mei 2021, 11:21 pm
KLANG – Usaha memburu empat penyamun termasuk seorang wanita yang disyaki melarikan sejumlah jam tangan bernilai kira-kira RM19,950 berakhir apabila kesemua mereka berjaya diberkas hari ini.
Kesemua mereka berusia 19 hingga 38 tahun itu ditangkap pukul 1.30 pagi di sekitar daerah ini.
Ketua Polis Daerah Klang Selatan, Asisten Komisioner Shamsul Amar Ramli berkata, penangkapan mereka hasil laporan seorang peniaga jam tangan berusia 60 tahun apabila kedainya di Taman Bayu Perdana dipecah masuk penyamun.
Katanya, kejadian disedari mangsa yang merupakan seorang wanita itu pukul 10.30 pagi pada 29 April lalu.
“Mangsa yang juga seorang wanita mendapati kedainya dipecah masuk melalui pintu belakang ekoran terdapat kesan dipotong pada pintu gril.
“Suspek telah melarikan hampir kesemua jam tangan pelbagai jenama di paparan kaca serta mendapati kunci pada kaunter paparan kaca itu telah dirosakkan,” katanya dalam kenyataan hari ini.

Beliau memberitahu, bertindak maklumat keempat-empat suspek berjaya ditangkap dengan merampas 41 jam tangan pelbagai jenama dan kesemua suspek mengaku terlibat dalam kes tersebut.
“Semakan rekod juga mendapati dua daripada suspek itu mempunyai rekod jenayah lampau dan mereka direman antara tiga hingga enam hari dan kes disiasat mengikut Seksyen 457 Kanun Keseksaan. – K! ONLINE


Puteri Sarah pula positif Covid-19
Oleh KOSMO!

19 Mei 2021, 9:34 pm
PETALING JAYA – Selepas tiga kali melakukan ujian calitan, pelakon Puteri Sarah Liyana mengesahkan dirinya positif Covid-19 hari ini.
Puteri Sarah atau nama sebenarnya Puteri Sarah Liyana Megat Kamaruddin berkongsi mengenai berita duka itu menerusi hantaran yang dimuat naik dalam Instagram petang tadi.
Menurut isteri kepada pelakon dan pengarah Syamsul Yusof itu, dia tidak menyangka akan dijangikiti wabak tersebut meskipun tidak menunjukkan sebarang simptom yang membimbangkan.
“Assalamualaikum semua, sebaik-baik kita menjaga prosedur operasi standard (SOP) dan tak campur orang, akhirnya kecundang juga.
“Saya merupakan individu daripada kategori C sebelum ini sebab menjalani penggambaran dan dua kali buat ujian calitan saya disahkan negatif.
“Paling menyedihkan, semalam buat lagi ujian calitan sebab saya tak ada deria rasa bila makan dan tak ada deria bau. Bila buat ujian calitan ketiga semalam, saya disahkan positif Covid-19,” tulisnya.

Pada hantaran sama, pelakon drama Sabarlah Duhai Hati itu turut mengambil kesempatan memohon maaf kepada ahli keluarga dan kontak rapat yang pernah bertemu dengannya sebelum ini.
“Saya minta maaf siapa yang kontak rapat dengan saya dari 10 Mei. Pergilah buat ujian calitan.
“Minta maaf kepada keluarga saya, suami dan anak-anak. Doakan kami semua. Jangan keluar rumah kalau tak ada apa-apa nak buat. Jaga diri semua,” ujarnya.
Terdahulu, Kosmo melaporkan beberapa selebriti tanah air antaranya Ashraf Muslim, Puteri Aishah, Alif Satar, Tiz Zaqiyah, Nora Danish, Nabila Huda dan Reen Rahim turut disahkan positif Covid-19. – K! ONLINE


Kanak-kanak lembam lemas mandi di sungai
Oleh DIYANATUL ATIQAH ZAKARYA

19 Mei 2021, 11:28 pm
MELAKA – Seorang kanak-kanak kelainan upaya (OKU) lembam ditemui lemas selepas keluar mengikut abangnya bersama dua rakan yang lain bermandi-manda di Sungai Tambak Paya, di sini, petang tadi.
Mangsa, Muhammad Faris Firdaus Mohd. Sabri, 11, berjaya ditemui Pasukan Penyelamat Di Air (PPDA) bomba kira-kira pukul 4.50 petang tadi.
Ketua Polis Daerah Melaka Tengah, Asisten Komisioner Azfanizar Ahmad berkata, hasil soal siasat kesemua saksi termasuk abangnya, mangsa dilihat terkapai-kapai selepas terjun ke dalam sungai kira-kira pukul 3.40 petang.
“Ketika kejadian abang mangsa berusia 18 tahun turut terjun bagi menyelamatkan adiknya, namun gagal sebelum dia meminta bantuan orang awam yang lalu di kawasan tersebut untuk menghubungi pasukan bomba dan polis,” katanya ketika dihubungi di sini, hari ini.
Jelasnya, sepasukan pegawai dan anggota bomba dari Balai Bomba dan Penyelamat Bukit Katil serta Melaka Tengah tiba di lokasi pada pukul 3.50 petang bagi menjalankan operasi mencari dan menyelamat (SAR).
“Pasukan PPDA bomba berjaya menjumpai mangsa kurang 15 meter daripada jarak tempat dia terjun namun mangsa telah disahkan meninggal dunia oleh pegawai perubatan yang turut berada di lokasi kejadian,” katanya.

Beliau berkata, mayat mangsa telah dibawa ke Unit Jabatan Forensik Hospital Melaka untuk proses bedah siasat.
“Mangsa yang merupakan seorang pemegang kad OKU lembam adalah korban ketiga selepas kejadian pertama yang meragut nyawa dua kanak-kanak berusia sembilan tahun di tali air di Kampung Gelam, Tanjung Kling, lewat petang semalam.
“Kami ingin mengingatkan kepada ibu bapa agar mengawasi pergerakan anak masing-masing bagi mengelak tragedi seperti ini berlaku lagi,” katanya. – K! ONLINE


1,895 warga UniSZA jalani ujian Covid-19
Oleh TENGKU DANISH BAHRI TENGKU YUSOFF

19 Mei 2021, 10:25 pm
KUALA NERUS – Seramai 457 pelajar dan 1,438 kakitangan Universiti Sultan Zainal Abidin (UniSZA) dikenal pasti sebagai kontak rapat kes positif Covid-19.
Naib Canselor UniSZA, Prof. Datuk Dr. Hassan Basri Mat Awang Dahan berkata, kesemua mereka yang menjalani proses kuarantin telah melakukan ujian saringan Covid-19.
Menurut beliau, langkah berkenaan diambil segera bagi mengawal penularan virus Covid-19 di dua kampus UniSZA iaitu Gong Badak dan Perubatan, Kuala Terengganu.
“Selain itu, sesi Pembelajaran dan Pengajaran (PdP) akan diadakan secara atas talian manakala kakitangan UniSZA pula diarahkan bekerja dari rumah sehingga 30 Mei ini.
“Pasukan terlatih, Covid Buster UniSZA telah melakukan aktiviti sanitasi di kampus Gong Badak, Perubatan dan Besut,” katanya pada sidang akhbar yang diadakan secara maya di sini hari ini.
Kosmo! Online semalam melaporkan kampus UniSZA di Gong Badak di sini telah diarahkan tutup selama 14 hari oleh Jabatan Kesihatan Terengganu mulai Isnin lalu.

Ia disebabkan Kluster Gong Badak yang berpunca daripada seorang kakitangan UniSZA yang disahkan positif Covid-19 pada dua hari lalu. – K! ONLINE


Warden penjara sokong kekejaman Israel ditahan
Oleh DIYANATUL ATIQAH ZAKARYA

19 Mei 2021, 9:28 pm
MELAKA – Polis menahan seorang warden penjara yang videonya tular menyokong kekejaman rejim Israel terhadap Palestin di aplikasi TikTok, semalam.
Ketua Polis Daerah Melaka Tengah, Asisten Komisioner Afzanizar Ahmad berkata, suspek berusia 31 tahun ditahan selepas dipanggil hadir ke Ibu Pejabat Polis Daerah (IPD) Melaka Tengah bagi memberi keterangan.
Katanya, hasil ujian saringan air kencing ke atas suspek turut mendapati positif dadah jenis morfin.
“Susulan video tular itu, suspek telah dipanggil untuk memberi keterangan sebelum ditahan.
“Hasil siasatan awal, suspek dipercayai telah memuat naik rakaman video tersebut ketika dibawah pengaruh dadah,” katanya ketika dihubungi di sini hari ini.
Ujarnya, pihak polis turut merampas sebuah telefon bimbit yang dipercayai digunakannya untuk memuat naik video tersebut di aplikasi TikTok.

“Suspek kini ditahan reman selama dua hari bagi membantu siasatan dibawah Seksyen 505(C) Kanun Keseksaan dan Seksyen 233 Akta Komunikasi dan Multimedia Malaysia 1988.
“Dia juga akan disiasat mengikut Seksyen 15(1)(A) Akta Dadah Berbahaya 1952,” katanya.
Terdahulu, baru-baru ini, tular di media sosial mengenai video berdurasi 59 saat memaparkan seorang lelaki menyokong tindakan Israel melalui akaun TikTok bernama @pahlawan90.
Video tersebut telah menimbulkan kemarahan netizen dan masyarakat secara amnya kerana dilihat menyentuh sensitiviti agama. – K! ONLINE


Meninggal dunia ketika daki Bukit Soga
Oleh NUR ALINA HASSAN

19 Mei 2021, 11:58 pm
BATU PAHAT- Aktiviti riadah tiga beranak mendaki Bukit Soga, di sini, petang hari ini bertukar tragedi apabila bapanya tiba-tiba rebah sebelum dilaporkan meninggal dunia di puncak bukit berkenaan.
Ketua Polis Daerah Batu Pahat, Asisten Komisioner Ismail Dollah berkata, dalam kejadian pukul 5.35 petang tadi, mangsa, Gan Tian Guan, 62, sebelum itu mengadu sakit kepala sebelum rebah dan tidak sedarkan diri.
“Siasatan awal mendapati pada pukul 4 petang, mangsa yang tinggal di Taman Putera, di sini sedang beriadah mendaki Bukit Soga bersama isterinya berusia 54 tahun dan anak perempuan mereka berumur 19 tahun.
“Setibanya mereka di puncak bukit pada ketinggian 286 meter, mangsa mengadu pening kepala dan terjatuh lalu tidak sedarkan diri.
“Anaknya kemudian bergegas turun ke bawah untuk meminta bantuan orang ramai bagi menghubungi pihak hospital, polis dan bomba,” katanya ketika dihubungi.
Menurut Ismail, mangsa kemudian disahkan meninggal dunia oleh kakitangan Hospital Sultanah Nora Ismail (HSNI) yang hadir ke lokasi.

“Mayat diturunkan dengan bantuan bomba dan dihantar ke HSNI untuk bedah siasat. Kes diklasfikasikan sebagai mati mengejut,” katanya.
Sementara itu, Komander Operasi dari Balai Bomba dan Penyelamat Penggaram, Pegawai Bomba Kanan I, Rohaizat Hamdan berkata, seramai sembilan anggota dikejarkan ke lokasi kejadian bagi kerja-kerja membawa mangsa turun ke kaki bukit.
“Pihak bomba bertindak mengangkat mangsa menggunakan pengusung sebelum diserahkan kepada pihak polis untuk tindakan selanjutnya,” katanya. – K! ONLINE


Polis panggil tujuh individu ziarah rumah ahli politik
Oleh ROHANA MOHD. NAWI

19 Mei 2021, 11:53 pm
KOTA BHARU – Tujuh individu dipanggil untuk memberi keterangan berhubung satu laporan mengenai aktiviti ziarah sempena Hari Raya Aidilfitri di sebuah rumah ahli politik di Machang, Khamis minggu lalu.
Ketua Polis Kelantan, Datuk Shafien Mamat berkata, beliau mengesahkan bahawa polis telah menerima laporan berhubung perbuatan tujuh individu yang berusia antara 42 hingga 72 tahun itu pada Sabtu lalu.
“Polis menerima laporan orang awam selepas terdapat beberapa keping gambar seorang ahli politik bersama tetamu pada Hari Raya Aidilfitri pertama tersebar selain didapati mereka tidak mematuhi prosedur operasi standard (SOP) ketika Perintah Kawalan Pergerakan (PKP).
“Siasatan akan dijalankan mengikut Peraturan 17(1) Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) 2021,” katanya ketika dihubungi Kosmo! sebentar tadi.
Antara individu yang dipanggil polis berhubung isu ziarah Aidilfitri baru-baru ini.
Menurut Shafien, setakat malam ini, hanya tujuh individu sahaja telah dipanggil untuk membantu siasatan kes tersebut.
Tambahnya, kes itu merupakan laporan pertama yang diterima oleh polis Kelantan mengenai perlanggaran SOP dengan melakukan aktiviti ziarah raya.

Terdahulu, tular beberapa keping gambar seorang pemangku ketua bahagian sebuah parti politik di Machang menerima tetamu di rumahnya pada Hari Raya Aidilfitri yang pertama.
Mereka bergambar secara berkumpulan dengan sekeping gambar dilihat memakai pelitup muka manakala sekeping lagi tidak memakai pelitup muka dengan tanpa penjarakan fizikal sejauh satu meter. – K! ONLINE


Pasangan selebriti berdepan dua pertuduhan
Oleh NOR SHAFAWATI YUP

19 Mei 2021, 10:07 pm
SEREMBAN – Usahawan terkenal, Noor Neelofa Mohd. Noor atau Neelofa dan suaminya, Haris Ismail bakal berdepan dua pertuduhan di mahkamah esok.
Ketua Polis Daerah Nilai, Superitenden Mohd. Fazley Ab. Rahman berkata, pasangan selebriti itu akan dituduh di bawah Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan Kawalan Pergerakan).
Neelofa akan didakwa atas kesalahan gagal mematuhi prosedur operasi standard (SOP) Perintah Kawalan Pergerakan Bersyarat (PKPB) apabila tidak membuat imbasan aplikasi MySejahtera atau menulis secara manual untuk masuk ke premis.
“Haris didakwa atas dua pertuduhan iaitu gagal membuat imbasan aplikasi MySejahtera dan tidak memakai pelitup muka di tempat awam sebagaimana ditetapkan dalam SOP PKPB,” katanya dalam kenyataan di sini hari ini.
Beliau berkata, hukuman bagi setiap pertuduhan adalah denda tidak melebihi RM50,000 atau penjara tidak melebihi enam bulan atau kedua-duanya.
Polis menasihati orang ramai agar terus kekal mematuhi SOP yang dikeluarkan bagi memutuskan rangkaian Covid-19.

“Prinsip tiada individu yang mengatasi undang-undang adalah diutamakan dalam penguatkuasaan undang-undang,” katanya. – K! ONLINE


Langgar SOP: Petisyen penjarakan Neelofa bermula
Oleh SAIRUL ZAMRI MISRANI

19 Mei 2021, 8:06 pm
PETALING JAYA – Kemarahan netizen terhadap Neelofa dan keluarganya hari ini memuncak apabila satu petisyen bagi memastikan selebriti berniqab itu menerima hukuman setimpal atas pelbagai kesalahan melanggar prosedur operasi standard (SOP) yang dilakukan selama in mula berlegar dalam media sosial.
Menerusi laman sesawang change.org, seorang individu didapati memulakan satu petisyen bertajuk ‘Langgar SOP: Penjarakan Neelofa Segera’ setelah beberapa episod pelanggaran SOP oleh Neelofa dan keluarganya yang seperti tidak serik-serik membikin onar.
“Neelofa merupakan seorang selebriti yang telah banyak kali melanggar SOP dan menidakkan undang-undang dalam usaha negara menangani pandemik Covid-19.
“Kesalahan-kesalahan telah dilakukan tanpa serik menyebabkan wujudnya undang-undang yang double standard (pilih kasih) dikenakan terhadap beliau,” tulis keterangan pada petisyen tersebut.
Antara kesalahan yang disenaraikan dalam petisyen tersebut adalah majlis perkahwinannya di ibu negara; rentas negeri ke Pulau Langkawi, Kedah; rentas negeri ke Nilai 3, Negeri Sembilan dan terbaharu video tular Neelofa dan ahli keluarga melanggar SOP Aidilfitri. – K! ONLINE


Neelofa, suami didakwa di mahkamah esok
Oleh NOR SHAFAWATI YUP

19 Mei 2021, 8:11 pm
SEREMBAN – Selebriti popular Noor Neelofa Mohd. Noor atau Neelofa dan suaminya, Muhammad Haris Mohd. Ismail akan didakwa di mahkamah esok berhubung pelanggaran prosedur operasi standard (SOP) semasa Perintah Kawalan Pergerakan Bersyarat (PKPB) pada 2 Mei lalu.
Menurut Sumber Mahkamah, pasangan itu akan didakwa di Mahkamah Majistret Dua, Kompleks Mahkamah Seremban di sini pada pukul 9 pagi esok atas kesalahan melanggar SOP dengan merentas negeri ke Pusat Perniagaan Nilai 3, Nilai untuk membeli karpet.
Jelas sumber, kedua-dua mereka akan didakwa di bawah Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan Kawalan Pergerakan).
Sementara itu, Ketua Polis Daerah Nilai, Superitenden Mohd. Fazley Ab. Rahman berkata, pihak polis akan mengeluarkan kenyataan media berhubung perkara itu dalam masa terdekat.
Sebelum ini, Mohd. Fazley memberitahu, siasatan dijalankan memandangkan isu gambar dan video melibatkan Neelofa dan Muhammad Haris itu melanggar SOP sepanjang Perintah Kawalan Pergerakan Bersyarat (PKPB).
Pada 4 Mei lalu, Neelofa dan Muhammad Haris dipanggil ke Ibu Pejabat Polis Daerah (IPD) Nilai bagi memberi keterangan selama empat jam berkaitan penularan gambar dan video mereka berada di sebuah premis menjual permaidani di Pusat Perniagaan Nilai 3 pada 2 Mei 2021.

Turut diambil keterangan ialah pemilik premis serta pembantu kedai karpet tersebut.
Neelofa sekali lagi menjadi bualan hangat netizen selepas didakwa merentas negeri ke Nilai 3, Negeri Sembilan untuk membeli karpet dan netizen mempersoalkan bagaimana dia boleh nerentas negeri semata-mata untuk membeli barang perhiasan rumah.
Perkara tersebut mula menjadi bualan selepas Neelofa memuat naik sekeping foto dan video di akaun Instagram miliknya yang memaparkan dia dan suami berada di sebuah kedai karpet.
Dalam video yang dikongsi juga, dia dilihat merakam seorang pekerja dan turut mempromosikan kedai tersebut yang terletak di Nilai 3.
Siasatan sebelum ini dijalankan di bawah Seksyen 21A Akta Pencegahan dan Pengawalan Penyakit Berjangkit 1988 (Akta 342), Peraturan 19 Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempat Jangkitan Kawalan Pergerakan). dan Seksyen 233 Akta Komunikasi dan Multimedia 1998. – K! ONLINE


Bekas ADUN Jabi, tiga tetamu Aidilfitri dikompaun RM2,000
Oleh MOHD AZLI ADLAN

19 Mei 2021, 8:29 pm
KUALA TERENGGANU – Bekas Ahli Dewan Undangan Negeri (ADUN) Jabi, Mohd. Iskandar Jaafar dikompaun RM2,000 hari ini atas kesalahan menerima tetamu di rumahnya pada 1 Syawal minggu lalu.
Ketua Polis Daerah Besut, Superintendan Abdul Rozak Muhammad berkata, tiga lelaki termasuk seorang dalam kalangan orang kelainan upaya (OKU) berusia dalam lingkungan 40 hingga 51 tahun yang menjadi tetamu Mohd. Iskandar pada hari tersebut turut masing-masing dikompaun RM2,000.
“Kesemua mereka diminta hadir ke Ibu Pejabat Polis Daerah Besut di sini untuk menerima notis kompaun tersebut pada pukul 10 pagi hari ini.
“Siasatan sebelum ini mendapati mereka melanggar prosedur operasi standard (SOP) Hari Raya Aidilfitri,” katanya ketika dihubungi Kosmo! di sini hari ini.
Kosmo! Online 17 Mei lalu melaporkan Mohd. Iskandar Jaafar yang juga Setiausaha UMNO Bahagian Setiu disiasat polis mengikut Peraturan 17 P.U (A) 225/2021.
Sebelum ini, gambar rumah Mohd. Iskandar dipenuhi ramai orang pada 1 Syawal lalu untuk menikmati juadah raya tular di media sosial.

Dua wakil rakyat Terengganu iaitu ADUN Jabi, Dr. Azman Ibrahim dan ADUN Chukai, Hanafiah Mat juga dikompaun RM2,000 selepas melanggar SOP Hari Raya Aidilfitri. – K! ONLINE


Padah baling mercun ke arah anggota polis di SJR
19 Mei 2021, 8:25 pm
PETALING JAYA – Tindakan dua remaja lelaki melontar mercun jenis bola ke arah anggota polis yang bertugas di Sekatan Jalan Raya (SJR) mengundang padah selepas mereka ditahan ketika cuba melarikan diri.
Dalam kejadian pada pukul 10.30 malam semalam itu berlaku di SJR Lebuh Raya Karak sebelum Plaza Tol Gombak menghala ke Bentong.
Ketua Polis Daerah Gombak, Asisten Komisioner Arifai Tarawe berkata, kedua-dua lelaki berusia 16 dan 20 tahun berkenaan menaiki sebuah motosikal jenis Yamaha LC 135 ketika kejadian.
“Suspek telah menghentikan motosikal di bahu jalan berhampiran SJR sebelum salah seorang remaja berkenaan melontar mercun bola ke arah anggota polis bertugas.
“Mereka kemudian melarikan diri dan anggota polis telah bertindak mengejar suspek sebelum kedua-dua mereka berjaya ditahan tidak jauh dari lokasi SJR,” katanya dalam satu kenyataan di sini hari ini.
Mengulas lanjut, hasil siasatan mendapati tindakan suspek melontar mercun ke arah anggota polis adalah disebabkan tanpa niat dan bersahaja.

“Ujian saringan awal air kencing mendapati kedua-dua suspek negatif dadah dan tiada rekod jenayah.
“Polis turut merampas 14 biji mercun bola ketika penahanan kedua-dua lelaki berkenaan,” ujarnya.
Tambahnya, kedua-dua suspek telah dibawa ke Mahkamah Majistret Selayang dan telah dibenarkan tahan reman selama tiga hari bermula hari ini hingga Jumaat.
Siasatan dijalankan di bawah Seksyen 506 Kanun Keseksaan, Seksyen 8 Akta Bahan Letupan 1957 dan Seksyen 3(5) Akta Kesalahan Kecil 1955. – K! ONLINE


2 pegawai SPRM dipercayai terlibat Geng Nicky dibebaskan
Oleh NUZULSHAM SHAMSUDDIN

19 Mei 2021, 8:16 pm
KUALA LUMPUR – Dua pegawai Suruhanjaya Pencegahan Rasuah Malaysia (SPRM) yang ditahan mengikut Akta Kesalahan Keselamatan (Langkah-Langkah Khas) 2012 (SOSMA) kerana dipercayai terlibat dengan kumpulan jenayah terancang Geng Nicky dibebaskan dengan jaminan polis semalam.
Perkara itu dimaklumkan peguam Zaid Malek yang mewakili kedua-dua lelaki selaku pemohon berusia 41 dan 42 tahun itu ketika dihubungi pihak media hari ini.
Menurut peguam tersebut,  dua pegawai SPRM dibebaskan sementara menunggu hasil siasatan polis berhubung kes berkenaan dan kedua-dua mereka boleh didakwa sekiranya pendakwa raya mempunyai bukti yang cukup.
“Berkaitan dengan permohonan habeas corpus yang difailkan agar kedua-duanya dibebaskan serta-merta, kami masih menunggu arahan lanjut daripada kedua-dua anak guam,” katanya.
Pada 10 Mei lalu, Hakim Mahkamah Tinggi Datuk Ahmad Shahrir Mohd Salleh menetapkan 24 Mei ini untuk pendengaran permohonan habeas corpus kedua-dua mereka.
Kedua-dua pemohon yang ditangkap pada 21 dan 27 April lalu memfailkan notis usul secara berasingan permohonan habeas corpus melalui Tetuan Daim & Gamany pada 5 Mei lalu dengan menamakan Ketua Polis Johor, Datuk Ayob Khan Mydin Pitchay, dua pegawai polis, Ketua Polis Negara masing-masing sebagai responden pertama hingga ketiga.

Turut dinamakan ialah Menteri Dalam Negeri dan Kerajaan Malaysia sebagai responden keempat dan kelima.
Berdasarkan afidavit sokongan kedua-dua pemohon antaranya memohon dibebaskan serta-merta dari perintah writ habeas corpus yang dikenakan terhadapnya selain pemohon tidak ditangkap atau ditahan semula.
Pemohon juga mendakwa penahanannya di bawah Sosma 2012 adalah tidak teratur, diluar bidang kuasa kawasan polis Johor dan tidak sah selain penahanannya mala fide serta melanggar undang-undang.
Pemohon juga mendakwa bahawa siasatan terhadapnya dibawah Seksyen 130V sehingga 130ZB  adalah terlampau luas dan merangkumi elemen-elemen yang berbeza justeru responden-responden tidak mempunyai asas untuk menahan mereka dibawah SOSMA 2012.
Pada 9 April lalu, seramai 14 individu termasuk dua adik ahli perniagaan dalam buruan Nicky Liow Soon Hee didakwa di Mahkamah Sesyen Petaling Jaya atas tuduhan terbabit dalam kumpulan Geng Nicky.
Ketua Polis Johor Datuk Ayob Khan Mydin Pitchay dalam sidang medianya pada 27 April lalu berkata, seramai 10 pegawai Polis Diraja Malaysia dan dua pegawai Suruhanjaya Pencegahan Rasuah Malaysia ditahan dalam Ops Pelican 3.0 Fasa 2 yang dijalankan Polis Kontinjen Johor kerana dipercayai terbabit dengan kegiatan jenayah Geng Nicky. – K! ONLINE


Anak kambing ada 7 kaki, dua kemaluan
Oleh KOSMO!

19 Mei 2021, 8:00 pm
JAKARTA – Seorang lelaki tidak menyangka kambing peliharaannya berasal daripada  baka aneh kerana memiliki 7 kaki dan dua kemaluan, lapor Suara.com, semalam.
Sumiyono, 40, dari Bugel, daerah Panjatan, Kulon Progo berkata kambing aneh itu lahir pada suatu malam di bulan puasa, hampir dua minggu lalu.
Jelasnya, ibu kambing itu berada dalam keadaan normal semasa bunting dan proses kelahiran juga berlaku seperti biasa.
“Ibu kambing itu melahirkan dua ekor anak dan hanya seekor sahaja yang normal iaitu berkaki empat,” katanya.
Anak kambing itu mempunyai empat kaki sama seperti kambing lain manakala tiga lagi kakinya itu bersaiz kecil dan berada di bahagian sisi belakang badannya.
Biarpun sedikit berbeza, ia tidak mendapat layanan istimewa daripada tuannya kerana Sumiyono menjaganya sama seperti anak-anak kambingnya yang lain.

“Kami memberikan ia susu formula supaya badan kambing ini tumbuh dengan sempurna,” katanya.
Biarpun lahir dalam keadaan tidak sempurna, ia tetap lincah dan sering mendekati keluarga Sumiyono di sekitar kandangnya.
Keunikannya juga menjadikan ia tarikan umum apabila ramai penduduk sekitar datang untuk melihat dan mengambil gambar kambing itu. -Agensi


SPA tangguh temu duga, ujian berkaitan di semua negeri
Oleh MOHD. HUSNI MOHD. NOOR

19 Mei 2021, 8:00 pm
PUTRAJAYA – Suruhanjaya Perkhidmatan Awam Malaysia (SPA) menangguhkan semua urusan temuduga, ujian bakat, ujian kompetensi pemanduan serta ujian pemeriksaan fizikal, pancaindera dan kecergasan yang telah dijadualkan pada 23 Mei hingga 8 Jun ini.
Menerusi kenyataan akhbar dikeluarkan hari ini, SPA berkata, penangguhan itu terpakai di semua negeri.
“Keputusan itu dibuat bagi menyokong usaha kerajaan untuk memutuskan rantaian jangkitan Covid-19 dengan mengurangkan pergerakan calon, panel temu duga dan panel penilai.
“Urusan peperiksaan secara dalam talian dalam tempoh ini akan dilaksanakan mengikut yang dijadualkan,” katanya.
Katanya, penjadualan semula tarikh temu duga bagi tempoh yang terlibat akan dimaklumkan melalui e-mel.
Jelasnya lagi, calon juga boleh menyemak urusan berkenaan melalui Portal Rasmi dan Facebook SPA.  K! ONLINE


Jumlah pesakit Covid-19 alami komplikasi meningkat
Oleh MOHD. RAFIE AZIMI

19 Mei 2021, 9:08 pm
ALOR SETAR – Jumlah pesakit Covid-19 di negeri ini yang mengalami komplikasi dan memerlukan rawatan di unit rawatan rapi (ICU) meningkat dengan cepat sejak kebelakangan ini.
Pengarah Kesihatan Negeri Kedah, Dr. Mohd. Fikri Ujang berkata, situasi itu membimbangkan dan memerlukan kerjasama daripada semua pihak untuk mengekang penularan Covid-19.
Katanya, sehingga semalam, seramai 44 pesakit masih dirawat di ICU dengan 20 daripadanya memerlukan alat bantuan pernafasan.
“Seramai 11 daripada mereka dirawat di ICU Hospital Sultan Abdul Halim di Sungai Petani manakala bakinya berada di ICU Hospital Lama Alor Setar dan Hospital Sultanah Bahiyah di sini.
“Kebanyakan pesakit yang berada di ICU berumur 50 tahun ke atas. Daripada keseluruhan 44 individu yang dirawat di ICU, cuma tiga sahaja yang berusia 50 tahun ke bawah,” katanya ketika dihubungi di sini hari ini.
Dalam pada itu, Mohd. Fikri memaklumkan, pelaksanaan Perintah Kawalan Pergerakan Diperketatkan (PKPD) di Kota Setar dan sembilan lokaliti di Bandar Darulaman serta Lubuk Kawah di Jitra membolehkan pihaknya melaksanakan pengesanan kontak rapat dengan lebih terperinci. – K! ONLINE


Johor perhalusi cadangan laksana PKP menyeluruh
Oleh KHAIRUL MOHD. ALI

19 Mei 2021, 8:42 pm
JOHOR BAHRU – Kerajaan negeri akan memperhalusi cadangan berhubung pelaksanaan Perintah Kawalan Pergerakan (PKP) secara menyeluruh di negeri ini dalam usaha untuk memutuskan rantaian Covid-19 yang sedang meningkat ketika ini.
Cadangan berkenaan disuarakan sebuah pertubuhan bukan kerajaan (NGO), Dewan Muda Johor (DMJ) yang menyeru kerajaan negeri mengambil pendekatan agresif berkenaan dalam melawan pandemik Covid-19.
Menteri Besar Johor, Datuk Ir. Hasni Mohammad dalam satu ciapan di laman Twitter miliknya memberitahu, beliau akan memperhalusi cadangan tersebut.
“Saya terima surat syor dan akan perhalusi. Terima kasih,” ujarnya ringkas.
Tangkap layar Twitter Husni berhubung cadangan PKP penuh oleh DMJ.
Terdahulu, DMJ dalam satu kenyataan memberitahu pihaknya mahu kerajaan negeri mencadangkan kepada Majlis Keselamatan Negara (MKN) untuk melaksanakan PKP secara menyeluruh di negeri ini.
Menurut DMJ, langkah itu perlu untuk memutuskan rantaian pandemik Covid-19 yang sedang meningkat di negeri ini.

“Sekiranya PKP menyeluruh dilaksanakan, kerajaan negeri perlu mengimbangi perkara itu dengan memberikan pakej bantuan khas kepada pihak terjejas.
“Bantuan tersebut seperti Bantuan Prihatin Rakyat dan moratorium secara automatik untuk satu tempoh yang bersesuaian,” jelasnya.
Cadangan berkenaan telah dihantar ke Pejabat Menteri Besar Johor menerusi satu surat rasmi, semalam.
Tambah pihaknya, kerajaan negeri juga perlu melaksanakan ujian saringan Covid-19 secara menyeluruh di negeri ini bagi mengesan penularan wabak itu dalam komuniti.- K! ONLINE


Laksana PKP menyeluruh selama 21 hari – Cuepacs
Oleh AHMAD SHAHERMAN SHAMSURI

19 Mei 2021, 8:21 pm
PETALING JAYA – Kongres Kesatuan Pekerja-pekerja Di Dalam Perkhidmatan Awam Awam (Cuepacs) menggesa kerajaan untuk melaksanakan Perintah Kawalan Pergerakan (PKP) secara penuh sekurang-kurangnya dalam tempoh 21 hari.
Presidennya, Adnan Mat berkata, gesaan ini dibuat memandangkan situasi semasa yang menyaksikan perkhidmatan kesihatan negara berhadapan dengan cabaran yang terlalu dahsyat untuk merawat pesakit Covid-19.
Beliau berkata, tempoh 21 hari itu adalah tempoh yang paling minima bagi membolehkan langkah paling drastik dilaksanakan kerajaan untuk mengekang penularan Covid-19.
“Sekiranya kerajaan masih lagi menggunakan prosedur operasi standard (SOP) semasa bagi mengekang penularan Covid-19, Cuepacs bimbang perkhidmatan kesihatan negara akan menjadi lumpuh sekali gus mengundang darurat kesihatan yang serius kepada negara.
“SOP sedia ada yang dilaksanakan dalam PKP 2.0 dan PKP 3.0 ketika ini dilihat tidak berkesan mengurangkan jangkitan Covid-19 bahkan ia dilihat semakin meningkat setiap hari,” katanya dalam satu kenyataan di sini hari ini.
Mengulas lanjut, Adnan berkata, trend peningkatan kes disebabkan terdapat banyak pergerakkan orang ramai yang tidak dapat dikawal berikutan kepentingan atau permasalahan ekonomi.

Disamping itu, terdapat juga kelemahan masyarakat dalam mematuhi SOP yang telah ditetapkan kerajaan.
“Pelaksanaan PKP secara penuh seperti 18 Mac lalu mungkin nampak terseksa kepada rakyat tetapi lebih menyeksakan lagi adalah pelaksanaan PKP ‘sekejap buka sekejap tutup’ yang menyaksikan ekonomi semakin perlahan, pendidikan anak-anak terabai dan kadar pengangguran meningkat.
“Ditambah lagi dengan penularan varian berbahaya daripada Afrika dan India di Malaysia ketika ini, PKP penuh ini diyakini dapat memastikan negara kembali dilandasan yang terbaik,” katanya. – K! ONLINE.


MBJB arah Kak Siti Ayam Penyet tutup serta-merta
Oleh MOHAMAD FAIZAL HASHIM

19 Mei 2021, 7:24 pm
JOHOR BAHRU – Majlis Bandaraya Johor Bahru (MBJB) mengarahkan perniagaan Kak Siti Ayam Penyet yang tular di media sosial kerana mengelirukan pengguna ditutup serta merta dan diminta mengemas barang-barang perniagaan berkaitan.
Datuk Bandar Johor Bahru, Datuk Adib Azhari Daud berkata, kedai yang beroperasi di rumah di Taman Johor Jaya, dekat sini secara online itu diarahkan berbuat demikian kerana tidak mempunyai lesen perniagaan yang sah dari MBJB untuk menjalankan aktiviti perniagaan tersebut.
Katanya, tindakan itu diambil ekoran aduan awam menerusi laman media sosial baru-baru ini berhubung isu peniaga menjalankan perniagaan makanan yang telah menimbulkan kegusaran orang ramai disebabkan penggunaan nama perniagaan yang boleh mengelirukan pembeli.
Tambahnya, MBJB turut mengarahkan agar segala iklan-iklan perniagaan yang dipamerkan di rumah berkenaan dibuka serta-merta.
“Susulan aduan tersebut, sepasukan anggota penguatkuasaan MBJB menjalankan siasatan semalam dan mendapati bahawa sepasang suami isteri telah menjalankan aktiviti perniagaan pelbagai jenis makanan di sebuah rumah dengan menggunakan aplikasi pemesanan makanan atas talian.
“Sehubungan itu, MBJB telah mengeluarkan notis amaran  di bawah Undang-Undang Kecil Penjaja (MBJB) 2010 kerana menjalankan aktiviti perniagaan tanpa lesen yang sah dari MBJB,” katanya dalam kenyataan hari ini.

Baru-baru ini tular di media sosial pasangan suami isteri bukan Islam menjalankan perniagaan dengan menggunakan nama kedai Melayu bagi mengeliru pengguna aplikasi pemesanan makanan atas talian.
Hasil tinjauan yang dibuat ke rumah terbabit, kedai itu sudah tidak lagi beroperasi sejak semalam setelah didatangi sepasukan penguatkuasa MBJB kira-kira pukul 1 petang semalam.
Adib memberitahu, peniaga tersebut juga mendaftar nama syarikat yang sama dengan Suruhanjaya Syarikat Malaysia (SSM) di atas nama perniagaan yang dijalankan.
Katanya, MBJB turut mengemukakan laporan siasatan kepada agensi bertanggungjawab seperti Kementerian Perdagangan Dalam Negeri dan Hal Ehwal Pengguna, Jabatan Agama Islam Negeri Johor, pihak polis, Pejabat Kesihatan Daerah Johor Bahru selain SSM untuk tindakan susulan. -K! ONLINE


Malaysia pilihan keempat ekspatriat antarabangsa
Oleh KOSMO!

19 Mei 2021, 7:09 pm
MUNICH, JERMAN – Malaysia diiktiraf sebagai negara keempat terbaik di dunia untuk para ekspatriat menetap dan bekerja berdasarkan kos sara hidup, kualiti kehidupan dan kemudahan untuk menetap, lapor portal Daily Mail Online kelmarin.
Hasil kaji selidik Expat Insider 2021 yang dikeluarkan oleh InterNations itu turut mendapati Taiwan kekal di tempat pertama bagi tahun ketiga berturut-turut dan diikuti dengan Mexico, Costa Roca serta Portugal.
InterNations merupakan sebuah syarikat jaringan ekspatriat yang berpangkalan di Munich.
Taiwan kekal menjadi pilihan utama ekspatriat yang didorong oleh jaminan keselamatan pekerjaan dan keadaan ekonomi tempatan yang stabil.
“Sistem penjagaan kesihatan Taiwan yang sama rata dan tidak membanding-bandingkan dalam kelompok tertentu menjadikan negara itu pilihan utama ekspatriat antarabangsa,” ujar seorang ekspatriat dari Chile.
Sementara itu, Mexico dan Costa Rica berada pada tempat kedua dan ketiga sebagai lokasi terbaik untuk menetap dan bekerja.

Ini kerana kedua-dua negara itu memiliki kelebihan dalam menyediakan penempatan atau kediaman tanpa melalui prosedur yang rumit.
Menurut ekspatriat, amat mudah buat mereka mencari jaringan kenalan baharu di kedua-dua negara itu, sesuatu yang agak sukar untuk dilakukan sekiranya berpindah ke tempat baharu.
Manakala Portugal pula berada di tempat kelima dengan para ekspatriat mengakui bahawa mereka menyukai iklim dan cuacanya selain terdapat pelbagai pilihan hiburan tempatan.
Dalam pada itu, Kuwait, Itali, Afrika Selatan dan India dipilih sebagai destinasi paling teruk untuk memulakan kerjaya di luar negara.
Berdasarkan pengalaman ekspatriat yang pernah menetap di sana, penduduk di ketiga-tiga negara itu sangat tidak mesra.
Kebanyakan ekspatriat mengakui sentiasa diingatkan oleh penduduk tempatan bahawa mereka berada di negara asing dan kehadiran golongan itu tidak begitu dialu-alukan.
Selain itu, faktor tidak berpuas hati dengan keadaan kewangan, kesukaran mendapatkan peluang pekerjaan, keadaan infrastruktur yang mundur serta ketidaktentuan keadaan keselamatan negara turut meletakkan empat negara itu di tempat tercorot. – AGENSI


Bunuh majikan kerana tidak dapat cuti
Oleh ASLIZA MUSA

19 Mei 2021, 7:33 pm
BATU GAJAH: Berang permohonan cuti tidak diluluskan, seorang lelaki warga Myanmar sanggup memukul majikannya dengan kayu di sebuah kilang perabot di Kawasan Perindustrian Pengkalan 2, Pusing di sini kelmarin.
Mangsa, Kew Nam Wang, 52, yang parah di kepala disahkan meninggal dunia pada pukul 8.35 malam ketika dirawat di Hospital Raja Permaisuri Bainun di Ipoh.
Ketua Polis Daerah Batu Gajah, Asisten Komisioner Mohamad Roy Suhaimi Sarif berkata, kejadian pada pukul 8 pagi itu berlaku susulan pertengkaran antara suspek berusia 23 tahun dan mangsa berkaitan permohonan cuti lelaki itu.
Katanya, suspek kemudian bertindak memukul mangsa menggunakan sebatang kayu di bahagian belakang kepala.
“Pukulan itu menyebabkan mangsa terjatuh dan cedera di kepala manakala suspek melarikan diri dengan menaiki basikal.
“Kejadian itu disaksikan oleh dua rakan senegara suspek dengan mangsa yang cedera dihantar ke Hospital Batu Gajah untuk rawatan lanjut,” katanya di sini hari ini.

Menurut beliau, mangsa yang mengalami pendarahan di otak, retak tempurung kepala dan patah tulang tengkuk itu bagaimanapun disahkan meninggal dunia selepas lebih 12 jam menerima rawatan.
Katanya, suspek yang melarikan diri itu bagaimanapun berjaya ditahan di belakang kawasan perumahan di Bandar Seri Pengkalan, Pusing pada pukul 6.15 petang, semalam.
“Siasatan di tempat kejadian mendapati premis tersebut mempunyai tiga kamera litar tertutup namun tidak berfungsi sejak setahun lalu.
“Ujian air kencing ke atas suspek mendapati negatif mengambil dadah dan dia direman tujuh hari sehingga Selasa ini untuk siasatan mengikut Seksyen 302 Kanun Keseksaan,” katanya.


Anggota polis bunuh rakan sekerja didakwa
Oleh ALICIA JOHNY KUEH

19 Mei 2021, 6:53 pm
SIBU — Seorang anggota polis yang telah didakwa membunuh rakan sekerjanya pada 6 Mei lalu dihadapkan di Mahkamah Majistret di sini hari ini.
Tertuduh, Mohamad Nur Alif Mazlan, 28, didakwa telah membunuh Norhalim Tumiran, 24, antara pukul 5.45 petang hingga 6.30 petang di sebuah rumah sewa di Lorong Permai Timur 9 di sini pada hari kejadian.
Tiada pengakuan diambil daripada tertuduh semasa pertuduhan dibacakan di hadapan Majistret Siti Hazwani Hanim Ramli.
Dengan pertuduhan terbabit, Mohamad Nur Alif didakwa di bawah Seksyen 302 Kanun keseksaan yang memperuntukkan hukuman mati jika sabit kesalahan.
Bagaimanapun, dua lagi rakannya yang juga anggota polis, yang turut didakwa sebelum ini telah dibebaskan oleh mahkamah pada hari yang sama dan mereka yang masing-masing berusia 21 dan 23 tahun akan dipanggil menjadi saksi pihak pendakwaan bagi kes itu.
Pendakwaan kes dilakukan oleh Timbalan Pendakwa Raya Rex Heng Yi Min dan Mohamad Zulfadhli Tuah manakala tertuduh tidak diwakili peguam bela dengan mahkamah menetapkan 6 Julai ini untuk sebutan semula kes.

Menurut laporan sebelum ini, mangsa telah ditemui mati dengan kesan tembakan pada bahagian atas telinga kanan dan masih terduduk di atas sofa di dalam rumah terbabit pada hari kejadian.
Mangsa adalah pegawai polis yang baru sahaja dipindahkan ke Unit Rondaan Bermotosikal di Jabatan Pencegahan Jenayah dan Keselamatan Komuniti di sini selama sebulan setengah dan meninggalkan seorang isteri dan anak yang berusia setahun. K! ONLINE


Sungai tidak diselenggara punca banjir di Bukit Rambai
Oleh KOSMO!

19 Mei 2021, 6:32 pm
MELAKA – Banjir teruk yang melanda enam taman perumahan dan empat buah kampung melibatkan hampir 5,000 penduduk di Bukit Rambai di sini dua hari lalu didakwa berpunca dari Sungai Ayer Salak yang tidak diselenggara dengan sempurna oleh Jabatan Pengairan dan Saliran (JPS) negeri.
Ketua UMNO Bahagian Tangga Batu, Senator Datuk Seri Mohamad Ali Mohamad berkata, sungai tersebut dipenuhi semak-samun dan pokok kiambang sepanjang hampir satu kilometer sehingga menyekat aliran air.
Katanya, ia menyebabkan air sungai melimpah ke penempatan penduduk berhampiran lantas mengakibatkan banjir sehingga paras lutut kelmarin.
“Saya diberitahu penduduk Sungai Ayer Salak yang mendakwa sungai tersebut sudah hampir setahun tidak diselenggara oleh JPS sehingga ia dipenuhi semak samun.
“Bayangkan aliran sungai terhalang dan air melimpah biarpun hujan hanya selama beberapa jam. Keadaan itu menyebabkan sebahagian besar rumah penduduk di Bukit Rambai dan kawasan sekitar dilanda banjir teruk,” katanya selepas membuat lawatan di Kampung Bukit Datuk A di sini hari ini.
Dalam pada itu, di kawasan Dewan Undangan Negeri Klebang, seramai 128 orang mangsa daripada 23 keluarga telah dipindahkan ke pusat pemindahan sementara (PPS) di Sekolah Menengah Kebangsaan (SMK) Bukit Rambai.

Bukit Rambai merupakan satu daripada kawasan yang terjejas teruk meliputi Taman Rambai Utama, Taman Rambai Jaya, Taman Rambai Indah, Kampung Bukit Rambai selain Kampung Ayer Salak dan Kampung Seberang Gajah.
Mohamad Ali yang juga Pengerusi Jawatankuasa Pembangunan dan Penyelarasan DUN (Japerun) Klebang menambah, JPS perlu segera membersihkan sungai tersebut bagi mengelak kejadian sama berulang. – K! ONLINE


46 kematian Covid-19 hari ini
Oleh SITI A'ISYAH SUKAIMI

19 Mei 2021, 7:03 pm
PUTRAJAYA – Sebanyak 46 kes kematian Covid-19 dilaporkan hari ini, menjadikan angka kematian terkini di Malaysia mencecah 2,040 kes.
Semalam, kes kematian mencatatkan angka tertinggi sejak pandemik melanda negara iaitu sebanyak 47 kes.
Sebagai rekod, sejak beberapa hari lalu negara mula mencatatkan angka kematian melebihi 40 kes bermula dengan 44 kematian pada 15 Mei sebelum menurun 36 kes (16 Mei) dan meningkat semula kepada 45 kes (17 Mei) dan 47 (semalam).
Sementara itu, dalam perkembangan sama, Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 juga terus meningkat kepada 47,340 kes.
“Selain itu, sebanyak 559 kes positif dirawat di Unit Rawatan Rapi dan 303 kes memerlukan bantuan pernafasan,” katanya pada ciapan Twitter beliau di sini hari ini.
Ujarnya lagi, kes sembuh pula mencatatkan sebanyak 3,516 kes menjadikan jumlah kes sembuh sepenuhnya daripada Covid-19 sebanyak 436,116 kes. – K! ONLINE


Lelaki terjun jambatan dikhuatiri lemas
Oleh MASTURAH SURADI

19 Mei 2021, 6:46 pm
KOTA TINGGI – Seorang lelaki dikhuatiri lemas selepas dipercayai terjun dari Jambatan By Pass Jalan Kota Tinggi – Mersing pagi hari ini.
Ketua Polis Daerah Kota Tinggi, Superintendan Hussin Zamora berkata, pihaknya menerima laporan daripada orang awam yang melihat kejadian itu pada pukul 7.30 pagi.
Katanya, usaha mencari dan mengelamat (SAR) mangsa sedang giat dijalankan di sekitar Sungai Johor berhampiran jambatan terbabit.
“Sebuah motosikal jenis Modenas berwarna putih hitam turut dijumpai diparkir ditepi jambatan dalam keadaan enjin masih hidup, “katanya dalam kenyataan di sini hari ini.
Hussin berkata, semakan awal pemilik motosikal tersebut di daftarkan atas nama seorang lelaki Melayu beralamat di Batu 25, Jalan Kota Tinggi – Johor Bahru.
Bagaimanapun katanya, butiran lanjut masih belum diperolehi kerana pemilik motosikal belum berjaya ditemui.

Sementara itu, seramai 25 anggota dari Balai Bomba Penyelamat (BBP) Kota Tinggi, Mersing, Skudai diketuai Ketua BBP Kota Tinggi, Azman Jantan dihantar ke lokasi kejadian bagi melakukan operasi mencari dan menyelamat mangsa .- K! ONLINE


Padah sambut hari jadi, 14 dikompaun RM70,000
Oleh KOSMO!

19 Mei 2021, 7:50 pm
KLUANG – Keseronokan 14 individu di Taman Suria di sini mengadakan majlis hari lahir bertukar detik hitam apabila mereka dikenakan kompaun RM70,000, semalam.
Ketua Polis Daerah Kluang Asisten Komisioner Low Hang Seng berkata, dalam kejadian pukul 11 malam itu seramai 14 penghuni termasuk tuan rumah berumur 17 hingga 38 tahun sedang berkumpul di hadapan rumah.
“Hasil siasatan yang mendapati 13 orang telah hadir ke rumah salah seorang penghuni di situ bertujuan meraikan hari lahir dan mereka telah melakukan kesalahan di bawah Per. 16 Peraturan-peraturan Pencegahan dan Pengawalan Penyakit Berjangkit ( Langkah-langkah Dalam Kawasan Tempat Jangkitan ) 2021.
“Semua mereka telah dibawa ke IPD Kluang dan sebanyak 14 kompuan telah dikeluarkan masing-masing setiap seorang berjumlah RM 5000.00,” katanya ketika dihubungi di sini hari ini.
Dalam pada itu, beliau menafikan penularan pesanan suara mengenai Perintah Kawalan Pergerakan Diperketatkan yang akan dilaksanakan di Taman Sri Lambak yang tersebar luas di daerah Kluang.
Katanya, sehubungan dengan itu, orang ramai dinasihatkan agar tidak menyebarkan sebarang maklumat yang tidak sahih yang boleh mendatangkan kegusaran dan ketidakharmonian dalam kalangan masyarakat.

“Tindakan tegas boleh diambil di bawah peruntukkan undang-undang Seksyen 233 Akta Komunikasi dan Multimedia (AKMM) 1988,”katanya.
Orang ramai yang mempunyai sebarang maklumat boleh menghubungi mana-mana balai polis yang berhampiran atau menghubungi IPD Kluang melalui talian 077784222, Hotline 07-7766822, talian terus 077784256 atau tablet 0143656822.-K! ONLINE


Jawi diarah selaras kutipan sumbangan untuk Palestin
Oleh MOHD. HUSNI MOHD. NOOR

19 Mei 2021, 7:55 pm
PUTRAJAYA – Jabatan Agama Islam Wilayah Persekutuan (Jawi) akan menyelaraskan kutipan sumbangan daripada masjid, surau dan anak-anak kariah di Wilayah-Wilayah Persekutuan sebelum dapat diagihkan kepada rakyat Palestin.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad al-Bakri berkata, beliau telah mengarahkan Jawi supaya menyelaraskan sumbangan berkenaan.
Beliau berkata, agensi-agensi agama lain di peringkat Persekutuan akan turut bekerjasama bagi penyaluran sumbangan yang bakal diserahkan pada hujung bulan ini.
“Saya amat terkesan dengan sebuah hadith Nabi SAW yang bermaksud, ‘Rawatlah pesakit dalam kalangan kamu dengan bersedekah’ (Hadis Riwayat Abu Daud)’.
“Mungkin dengan sumbangan ikhlas kepada rakyat Palestin ini, Malaysia akan kembali pulih daripada pandemik Covid-19 dengan izin Allah SWT,” katanya menerusi hantaran di Facebook, hari ini.
Katanya, ikhtiar dan kebergantungan kepada Allah SWT amat penting dalam saat yang getir ini dan beliau turut mengajak umat Islam di seluruh negara supaya menghidupkan malam-malam dengan doa dan munajat.

“Moga Allah selamatkan Malaysia, moga Allah selamatkan Palestin,” katanya.
Bagi yang ingin menyumbang kepada Palestin boleh salurkan sumbangan ke Tabung Musa’adah Covid-19 JAKIM-YWM No. Akaun 86-0221818-6 (CIMB Islamic Bank Berhad) atas nama Yayasan Waqaf Malaysia. – K! ONLINE


1,758 aduan diterima libat Program PenjanaKerjaya
Oleh SUBKHI SUDARJI

19 Mei 2021, 6:41 pm
PUTRAJAYA – Kementerian Sumber Manusia (KSM) menerusi Pertubuhan Keselamatan Sosial (Perkeso) menerima 1,758 kes aduan setakat semalam melibatkan bayaran meragukan dan isu bayaran gaji pekerja oleh majikan bagi memohon insentif kewangan Program PenjanaKerjaya.
Menterinya, Datuk Seri M. Saravanan berkata, daripada jumlah tersebut, sebanyak 1,231 kes aduan didapati tidak berasas manakala, sebanyak 340 kes disyaki tuntutan palsu dan salah guna manakala baki 187 kes lagi masih dalam siasatan untuk tindakan selanjutnya.
“Perkeso juga telah menerima sejumlah RM85.1 juta melibatkan lebih 8,000 majikan yang gagal memenuhi syarat-syarat ditetapkan di bawah Program Subsidi Upah,” jelasnya pada sidang akhbar yang diadakan secara maya hari ini.
Saravanan berkata, majikan terbabit telah membuat bayaran balik kepada Perkeso dan pihaknya memandang serius isu tersebut dan akan mengambil tindakan tegas terhadap mana-mana majikan yang membuat tuntutan palsu.
“Saya juga mengarahkan pihak Perkeso untuk meminta majikan memulangkan semula semua wang yang telah dibayar kepada majikan tersebut sekiranya terdapat sebarang unsur pemalsuan,” katanya.
Beliau berkata, pihak Perkeso juga mengesan satu video mendakwa kewujudan sindiket melibatkan sebuah syarikat yang dituduh menggunakan data pekerja untuk mendapatkan insentif PenjanaKerjaya 2.0.

Katanya, video tersebut memaparkan Ahli Dewan Undangan Negeri (ADUN) Sabai, Kamache Doray Rajoo.
“Saya dimaklumkan pihak Perkeso telah meneliti dakwaan itu dan siasatan awal mendapati ada majikan yang tidak bertanggungjawab dan mencuba membuat permohonan palsu Program Insentif Pengambilan Pekerja dan Program Latihan di bawah Program PenjanaKerjaya 2.0.
“Rekod Perkeso mendapati caruman pekerja telah dibayar oleh majikan namun ia merupakan satu taktik yang diguna pakai bagi mematuhi syarat kelayakan dalam permohonan program tersebut,” katanya.
Tambahnya, majikan juga didapati telah membuat penipuan dokumen setelah borang pengesahan diterima oleh pegawai Perkeso dengan 36 orang pekerja menandatandatangani dan mengesahkan bahawa mereka masih bekerja di syarikat terbabit.
“Kes ini kini dalam siasatan Anti-Fraud, Cawangan Etika dan Pematuhan dan sekiranya perlu akan dirujuk kepada agensi penguat kuasa dan Perkeso telah menasihatkan Kamache untuk membuat laporan polis dengan kadar segera untuk siasatan lanjut,” katanya. – K! ONLINE


Penjaga stor ditemui mati di dalam tandas
Oleh NIK NUR IZZATUL HAZWANI NIK ADNAN

19 Mei 2021, 6:24 pm
DUNGUN – Seorang penjaga stor yang tidak pulang ke rumah selepas waktu bekerja ditemui mati di dalam sebuah tandas di Stesen Janakuasa Elektrik Paka dekat sini malam tadi.
Mayat Abdul Raman Abu Bakar, 57, ditemui terbaring di dalam tandas tersebut oleh anggota polis bantuan stesen janakuasa berkenaaan pada pukul 8 malam.
Ketua Polis Daerah Dungun, Superintendan Baharudin Abdullah berkata, sebelum kejadian, mangsa didapati tidak pulang makan tengah hari di rumahnya seperti kebiasaan sehingga menimbulkan syak oleh isterinya.
“Isteri cuba menghubungi mangsa tetapi tidak berjawab. Dia semakin risau selepas suaminya masih tidak pulang ke rumah selepas waktu pejabat.
“Wanita itu kemudiannya meminta bantuan seorang polis bantuan di stesen janakuasa tersebut untuk mencari suaminya,” katanya ketika dihubungi Kosmo! di sini hari ini.
Baharudin berkata, pencarian anggota polis bantuan di kawasan tandas berhampiran bilik stori terlihat kelibat kaki mangsa terjulur keluar dari pintu yang telah berkunci.

“Dia cuba memecahkan pintu tandas tersebut tetapi gagal sebelum memohon bantuan daripada Balai Bomba dan Penyelamat Paka sebelum mangsa berjaya dikeluarkan tidak lama kemudian,” katanya. – K! ONLINE


Wanita positif Covid-19 lari PKPD untuk sambut Aidilfitri
Oleh ROHANA MOHD. NAWI

19 Mei 2021, 6:20 pm
KOTA BHARU – Tindakan seorang wanita warga emas melarikan diri dari Mukim Bunut Susu, Pasir Mas yang dikenakan Perintah Kawalan Pergerakan Diperketatkan (PKPD) sejak 9 Mei lalu untuk menyambut Hari Raya Aidilfitri membawa nasib malang apabila tujuh saudaranya kini dijangkiti Covid-19.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, warga emas yang berusia dalam lingkungan 60-an itu dipercayai lari ke rumah ahli keluarganya di Pulau Beluru, Tumpat.
Katanya, bagaimanapun, wanita itu disahkan positif Covid-19 pada hari raya kedua dan disahkan menjangkiti tujuh saudara-maranya.
“Kita dapat mengenal pasti ketiadaan wanita itu selepas menyedari dia gagal dikesan meskipun nama ada dalam senarai penduduk di situ. Selepas siasatan dilakukan, JKNK menerima maklumat bahawa warga emas itu lari ke rumah saudaranya di Tumpat.
“Kita telah mengarahkan Pejabat Daerah Kesihatan Tumpat untuk mengesan warga emas berkenaan agar dia menjalani ujian saringan Covid-19. Keputusan ujian itu keluar pada hari raya kedua baru-baru ini yang mendapati dia sudah dijangkiti Covid-19,” katanya.
Beliau berkata demikian ketika ditemui pemberita selepas mengadakan lawatan di Kampung Pauh Lima di sini yang dikenakan Perintah Kawalan Pergerakan Diperketatkan (PKPD) mulai hari ini sehingga 1 Jun depan.

Hadir sama, Ketua Polis Kelantan, Datuk Shafien Mamat.
Mengulas lanjut, menurut Zaini, JKNK kini sedang mengesan kontak rapat kepada warga emas terbabit untuk menjalani ujian saringan Covid-19 dengan segera.-K!ONLINE


513 ditahan ingkar SOP PKP
Oleh LUQMAN RIDHWAN MOHAMED NOR

19 Mei 2021, 6:15 pm
PETALING JAYA – Seramai 513 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, seramai 484 individu dikompaun manakala 29 lagi direman.
Katanya, antara kesalahan dilakukan adalah tidak memakai pelitup muka (185), gagal merekod butiran diri/daftar masuk premis (105), tiada penjarakan fizikal (79), serta tidak patuh arahan kawalan pergerakan (57).
“Kesalahan lain ialah aktiviti perjudian (12), aktiviti pusat hiburan (5), rentas negeri atau daerah tanpa kebenaran (5) dan lain-lain (65),” katanya dalam satu kenyataan hari ini.
Pada masa sama, Ismail Sabri berkata, Task Force Operasi Pematuhan yang diketuai Polis Diraja Malaysia (PDRM) telah melakukan 78,260 pemeriksaan semalam bagi memantau dan menguatkuasakan pematuhan SOP PKP.
“Seramai 4,040 Pasukan Pematuhan melibatkan 16,007 anggota telah membuat pemantauan di 4,345 pasar raya, restoran (5,116), kilang (2,421), bank (3,942), pejabat kerajaan (981) dan penjaja (2,153).

“Turut dipantau ialah pasar awam atau tani (1,790), tempat ibadah (3,011), tempat riadah (1,693), terminal pengangkutan darat (2,616), terminal pengangkutan air (393) dan terminal pengangkutan udara (140),” katanya.
Dalam pada itu, ujar beliau, seramai 22 pendatang asing tanpa izin telah ditangkap menerusi Op Benteng semalam, dengan empat buah kenderaan darat dirampas.
Katanya, sebanyak 186 buah bot atau kapal turut dikesan di perairan negara melalui lapan aktiviti penglihatan.
Turut diadakan semalam, ujar Ismail Sabri adalah 462 sekatan jalan raya. – K! ONLINE


Penduduk Kota Setar ‘serbu’ klinik buat saringan Covid-19
Oleh NUR ANATI JUHARI

19 Mei 2021, 6:15 pm
ALOR SETAR – Penduduk sekitar Alor Setar dilihat mula memenuhi klinik kesihatan kerajaan dan swasta bagi melakukan ujian saringan Covid-19 bagi tujuan merentas daerah seperti disyaratkan oleh Majlis Keselamatan Negara (MKN).
Sebanyak 28 mukim di daerah Kota Setar dikenakan Perintah Kawalan Pergerakan Diperketatkan (PKPD) bermula hari ini hingga 1 Jun depan.
Tinjauan pada pagi ini mendapati lebih 100 orang memenuhi Klinik Kesihatan Bandar Alor Setar untuk melakukan saringan manakala keadaan agak lengang di Klinik Kesihatan Langgar di sini.
Sementara tinjauan juga mendapati temujanji untuk melakukan saringan di beberapa klinik swasta telah penuh.
Di sebuah klinik swasta di Persiaran Sultan Abdul Hamid di sini, orang ramai beratur sejauh kira-kira 200 meter untuk melakukan saringan.
Selain itu, terdapat juga yang menunggu giliran di dalam kenderaan masing-masing sejauh kira-kira 500 meter untuk melakukan ujian sama bagi perkhidmatan saringan secara pandu lalu.

Penduduk, Rosli Zulkifli,48, yang bekerja dalam sektor pembinaan berkata, dia perlu merentas daerah bagi tujuan menghantar barangan.
“Hampir setiap hari saya perlu keluar daerah untuk menghantar barangan binaan dan disebabkan itu saya datang buat saringan di klinik swasta ini,” katanya ketika ditemui di sini hari ini. – K! ONLINE


Kadar vaksinasi akan meningkat mulai Jun, Julai dan Ogos
Oleh MOHD. HUSNI MOHD. NOOR

19 Mei 2021, 6:12 pm
PUTRAJAYA – Kadar vaksinasi Covid-19 Malaysia dijangka akan meningkat lebih ketara mulai Jun, Julai dan Ogos depan.
Itu penjelasan diberikan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar sebagai reaksi kepada kenyataan bekas Perdana Menteri, Datuk Seri Najib Razak, semalam.
Najib menerusi hantaran di Facebook semalam mendakwa, Malaysia memerlukan tempoh 6.1 tahun lagi bagi mencapai komuniti kelompok berdasarkan kadar vaksinasi terkini dilaksanakan negara ketika ini.
Khairy Jamaluddin berkata, jangkaan itu benar berdasarkan kadar vaksinasi terkini tetapi ia akan meningkat mulai Jun selari dengan ketibaan lebih banyak bekalan vaksin ke negara ini.
“Dengan peningkatan kadar vaksinasi itu, saya yakin komuniti kelompok dapat dicapai menjelang akhir tahun ini.
“Kita akan meningkatkan kadar agihan vaksin dari bulan ke bulan,” katanya pada sidang akhbar hari ini.

Katanya, sebelum ini, agihan vaksin di seluruh negara setiap hari adalah sekitar 30,000 hingga 40,000 suntikan dos namun, semalam ia mencecah 76,000 suntikan dos sehari dan jumlah itu akan terus meningkat.
Najib juga mendakwa kadar pemberian vaksin Malaysia adalah antara paling perlahan di Asean biarpun sudah bermula sejak tiga bulan lalu.
Dalam perkembangan lain, Khairy Jamaluddin berkata, beliau juga mengesahkan bahawa ada beberapa syarikat tempatan yang berminat untuk mendaftarkan vaksin jenis Moderna di negara ini.
“Kita lepaskan vaksin berkenaan untuk pasaran swasta kerana ia vaksin yang mahal.
“Selain itu, Bahagian Regulatori Farmasi Negara (NPRA) juga masih pada peringkat kajian data bagi vaksin jenis Sputnik,” katanya.-K!ONLINE


Selangor sedia ‘total lockdown’ jika diarahkan MKN
Oleh AHMAD SHAHERMAN SHAMSURI

19 Mei 2021, 6:11 pm
PETALING JAYA – Kerajaan Selangor bersedia untuk melaksanakan Perintah Kawalan Pergerakan (PKP) penuh atau ‘total lockdown’ sekiranya diarahkan oleh Kerajaan Persekutuan dan Majlis Keselamatan Negara (MKN).
Menteri Besar Selangor, Amirudin Shari berkata, keputusan berkaitan ‘total lockdown’ itu akan diputuskan pada mesyuarat bersama beberapa agensi kerajaan termasuk MKN pada jumaat ini.
Katanya, Kerajaan Selangor tidak menolak untuk melakukan PKP penuh sekiranya langkah itu adalah yang terbaik untuk mengurangkan kes di negeri ini.
“Keputusan untuk mengumumkan PKP penuh atau ‘total lockdown’ ini bergantung kepada Kerajaan Persekutuan dan Perdana Menteri yang juga Pengerusi MKN sahaja yang boleh membuat pengumuman itu yang dijangka akan bersidang esok atau jumaat ini.
“Namun begitu, Kerajaan Selangor memandang serius keutamaan kita menjaga kesihatan masyarakat. Jika diberikan dua pilihan, untuk menjaga nyawa akan diberikan keutamaan,” katanya pada sidang media di Facebook Live di sini hari ini. – K! ONLINE


Geng Dek Wan tumpas, 10 termasuk dua wanita diberkas
Oleh MOHAMAD FAIZAL HASHIM

19 Mei 2021, 6:20 pm
JOHOR BAHRU – Geng Dek Wan yang aktif menjalankan kegiatan mencuri motosikal di daerah ini berjaya dilumpuhkan selepas 10 ahli geng tersebut termasuk dua wanita diberkas dalam lapan serbuan berasingan di sekitar Johor Bahru dan Pasir Gudang, pagi semalam.
Ketua Polis Daerah Johor Bahru Selatan (JBS) Asisten Komisioner Mohd. Padzli Mohd. Zain berkata, dalam serbuan bermula pukul 3 pagi itu, kesemua suspek yang ditahan berusia lingkungan 19 hingga 39 tahun.
“Dalam serbuan tersebut, pihak polis telah berjaya menangkap lapan lelaki dan dua wanita ahli Geng Dek Wan dan merampas enam buah motosikal yang dilaporkan hilang.
“Pihak polis juga telah berjaya merampas peralatan mencuri motosikal serta dua buah enjin motosikal yang nombor casisnya telah diganggu.
“Modus operandi kumpulan ini mengunakan peralatan yang telah diubah suai. Motosikal yang dicuri dileraikan dan dijual dalam bentuk komponen,” katanya dalam kenyataan hari ini.
Mohd. Padzli berkata, siasatan awal pihak polis mendapati hasil serbuan berkenaan telah berjaya meyelesaikan tujuh kes curi motosikal di sekitar daerah ini.

Katanya, hasil ujian air kencing terhadap semua suspek mendapati enam daripadanya positif dadah dan memiliki rekod jenayah lampau berkaitan kesalahan jenayah dan dadah.
Tambahnya, kesemua suspek direman selama empat hari bermula hari ini sehingga Sabtu bagi membantu siasatan.
“Pemilik kenderaan disarankan menambah kunci tambahan bagi menjaga keselamatan kenderaan masing-masing.
“Orang ramai yang mempunyai sebarang maklumat berkaitan kes jenayah boleh menghubungi IPD Johor Bahru Selatan di talian 07-2182323,” katanya.
Kes disiasat dibawah seksyen 379A Kanun Keseksaan laitu melakukan kesalahan mencuri kenderaan.- K! ONLINE


Tak kelakar ‘Road to 10k’ -netizen
Oleh LUQMAN RIDHWAN MOHAMED NOR

19 Mei 2021, 6:05 pm
PETALING JAYA – Tanda pagar Road to 10k sohor kini di Twitter sejak jumlah kes positif Covid-19 yang mencecah 6,000 kes dimaklumkan kepada umum hari ini.
Sehingga pukul 5 petang tadi, tanda pagar tersebut telah diciap lebih 5,465 kali oleh pengguna Twitter.
Tanda pagar Road to 10k digunakan sebilangan pengguna Twitter yang kecewa dengan angka jangkitan terbaharu berkenaan.
Pengguna bernama Fatkhairi berkata, penggunaan tanda pagar itu tidak bermakna penggunanya tidak sensitif.
“Adakah Road to 10k tidak sensitif? Saya tak rasa seperti itu. Ia hanyalah realiti yang kau kena hadap. Ia bukan satu doa, ia hanya pemerhatian berdasarkan perangai masing-masing,” ciapnya.
Izzati Lukman pula berkata, angka tersebut akan dicapai tidak lama lagi ekoran pergerakan orang ramai walaupun Perintah Kawalan Pergerakan (PKP) dilaksanakan.

“Road to 10k adalah benar. Kita akan mencapainya kerana tiada apa yang berubah dalam tempoh dua minggu kebelakangan ini.
“Walaupun bergelar PKP, rakyat masih lagi ke pejabat, waktu makan tengah hari masih keluar mencari makanan. Dalam perjalanan pulang singgah kedai beli barang nak masak atau makan. Pasar raya masih dibuka,” katanya.
Ada juga pengguna yang menggunakan tanda pagar berkenaan bagi mengaitkan peningkatan kes jangkitan Covid-19 dengan pergerakan pulang ke kampung untuk beraya.
Seorang pengguna bernama Amaninanisa berkata: “Road to 10k dalam masa terdekat selepas kluster balik raya.”
Begitupun, ramai juga pengguna yang menggunakan tanda pagar berkenaan bagi menyatakan bantahan pengunaannya dan menyifatkannya sebagai bukan bahan gurauan.
Menurut Kthfluffys, bukan semua rakyat Malaysia menyokong Road to 10k kerana ia langsung tidak lucu.
“Fikirkanlah mengenai petugas barisan hadapan kita, mereka telah bekerja tanpa henti selama hampir dua tahun. Kamu semua tak mahu kehidupan kembali normalkah? Jagalah perasaan orang lain,” katanya. – K! ONLINE


Israel tunggu masa sesuai untuk gencatan senjata
Oleh KOSMO!

19 Mei 2021, 6:16 pm
TEL AVIV – Seorang sumber tentera Israel hari ini memaklumkan pihaknya sedang memerhatikan masa paling sesuai untuk menghentikan kempen serangan udaranya terhadap pejuang Palestin di Gaza namun bersedia untuk menambah ‘lebih banyak hari serangan’ jika perlu.
“Kami sedang melihat saat yang tepat untuk melakukan gencatan senjata,” kata sumber yang enggan identitinya didedahkan.
Tambahnya, Israel sedang menilai adakah objektifnya untuk melemahkan serangan pemimpin Hamas telah tercapai dan ‘adakah pejuang Hamas faham dengan mesej’ bahawa serangan roket mereka terhadap Israel tidak boleh berulang. -AFP


Anggota polis cedera dilanggar van enggan berhenti untuk pemeriksaan
Oleh NOR AINNA HAMZAH

19 Mei 2021, 6:06 pm
SEREMBAN – Seorang anggota polis mengalami kecederaan patah kaki kiri apabila dilanggar sebuah van yang pemandunya enggan memberhentikan kenderaan untuk pemeriksaan polis dalam satu kejadian di Taman Cengal Utama, di sini, awal pagi tadi.
Ketua Polis Daerah Seremban, Asisten Komisioner Mohd. Said Ibrahim berkata, kira-kira jam 12.40 tengah malam tadi, semasa anggota MPV sedang bertugas membuat rondaan di sekitar kawasan Kampung Sentosa Paroi telah terserempak dengan sebuah van jenis Nissan Vanette yang dipandu dalam keadaan mencurigakan dan tidak berhenti selepas diarahkan.
Menurutnya, anggota MPV meminta bantuan dan URB 1 Balai Senawang sampai untuk menberikan bantuan.
“Semasa mengekori sehingga sampai di kawasan Taman Cengal Paroi, saspek telah membuat pusingan U dan telah melanggar URB 1 Senawang. Kemudian, berlaku kejar mengejar sehinggalah saspek cuba membuat pusingan U lagi sekali dan telah melanggar kereta MPV sehingga mengalami kerosakan.
“Kemudian, saspek telah hilang kawalan dan telah melanggar tiang elektrik. Saspek cuba melarikan diri tetapi berjaya ditahan,” katanya dalam satu kenyataan, di sini, tadi.
Mohd. Said berkata, pemeriksaan di dalam kenderaan suspek menjumpai batang kayu yang panjangnya lebih kurang 120cm dan dipasang dengan sebilah sabit panjang lebih kurang 37cm.

Malah menurutnya, pemeriksaan pada cukai jalan yang tertampal pada cermin hadapan kenderaan dan nombor pendaftaran yang digunakan saspek juga adalah palsu.
“Pemeriksaan tubuh saspek pula mendapati terdapat beg silang warna hitam yang mengandungi sebotol kaca yang diubahsuai sebagai alat untuk menghisap dadah dan dua tiub straw berwarna putih berjalur biru yang di dalamnya mengandungi bahan-bahan yang disyaki dadah berbahaya jenis heroin dengan anggaran berat 0.75 gram.
“Suspek didapati positif morphine dan mempunyai beberapa rekod jenayah.
Menurutnya, dalam kejadian berkenaan, seorang anggota URB telah mengalami kecederaan patah kaki kiri.
“Kes disiasat di bawah Seksyen 353 Kanun Keseksaan, Seksyen 44(1A) Akta Pengangkutan Jalan (APJ) 1987 dan Seksyen 108 (3)(f) APJ 1987.
“Bagi kesalahan membabitkan dadah, saspek disiasat di bawah Seksyen 12 (2)/(3) Akta Dadah Berbahaya (ADB) 1952 dan Seksyen 15 (1) (a) ADB 1952.
Menurutnya, suspek direman selama 4 hari bermula hari ini.
“Oleh itu, diingatkan orang ramai supaya memberi kerjasama sekiranya diminta oleh penjawat awam tanpa menghalang tugas penjawat awam. Orang awam juga perlu sedar setiap undang-undang yang digubal ada kebaikannya.-K!ONLINE


Suspek curi mesin bitcoin diberkas
Oleh NIK SUKRY RAMLI

19 Mei 2021, 5:42 pm
KUANTAN – Polis berjaya memberkas tujuh lelaki yang dipercayai sedang mencuri mesin bitcoin dianggarkan bernilai RM50,000 di kawasan sebuah premis perniagaan di Sungai Karang Pantai di sini sini, hari ini.
Ketua Polis Daerah Kuantan, Asisten Komisioner Mohamad Noor Yusof Ali berkata, semua suspek warga tempatan berumur antara 22 hingga 37 tahun itu ditahan kira-kira pukul 3 pagi hasil risikan dan maklumat awam.
“Serbuan dilakukan sepasukan pegawai dan anggota polis dari Balai Polis Beserah yang sedang melakukan rondaan cegah jenayah di kawasan itu dan ketika pemeriksaan dilakukan mereka sedang mengangkat peralatan mesin bitcoin ke dalam lori.
“Hasil soal siasat awal juga mendapati mereka turut terbabit dalam kegiatan pecah bangunan yang dijadikan tempat melombong bitcoin sebelum meneruskan aktiviti mencuri peralatan berkenaan,”katanya dalam sidang akhbar di Ibu Pejabat polis Daerah (IPD) Kuantan, di sini, hari ini.
Mohamad Noor berkata, dalam serbuan itu pihaknya merampas sebanyak 66 unit mesin bitcoin, peralatan pecah rumah dan menyita sebuah lori serta kereta jenis Proton Wira Aeroback.
Beliau memberitahu berdasarkan siasatan awal mendapati kesemua suspek tidak mempunyai pekerjaan tetap dan memiliki rekod jenayah lampau dan penyalahgunaan dadah.

Katanya, suspek ditahan reman sehingga 22 Mei ini bagi membantu siasatan berkaitan premis dan pusat perlombongan bitcoin terbabit.
“Siasatan dijalankan mengikut Seksyen 457 Kanun Keseksaan bagi kesalahan pecah rumah yang membawa hukuman penjara 14 tahun dan denda atau sebatan jika sabit kesalahan dan Seksyen 28 (1)(i) Akta Kesalahan Kecil 1955 kerana memiliki peralatan pecah rumah yang jika sabit kesalahan boleh dipenjarakan sehingga enam bulan atau denda.
“Ekoran daripada kejadian itu kesemua suspek turut didapati melanggar prosedur operasi standard (SOP) Perintah Kawalan Pergerakan (PKP) dan dikenakan kompaun RM2,000 setiap seorang,”ujarnya.-K!ONLINE


79 peratus katil ICU diguna untuk kes Covid-19
Oleh LUQMAN RIDHWAN MOHAMED NOR

19 Mei 2021, 5:56 pm
PETALING JAYA – Sebanyak 79 peratus daripada jumlah katil Unit Rawatan Rapi (ICU) di hospital Covid-19 di Selangor dan Wilayah Persekutuan Kuala Lumpur serta Putrajaya telah diperuntukkan untuk kes wabak tersebut.
Ketua Pengarah Kesihatan, Tan Sri Dr. Noor Hisham Abdullah berkata, jumlah kemasukan ICU Covid-19 termasuk yang disyaki atau kemungkinan dijangkiti di Selangor dan Kuala Lumpur serta Putrajaya telah meningkat sebanyak 94 peratus berbanding dua minggu lalu.
“Sistem penjagaan kesihatan di Lembah Klang berada di bawah tekanan yang amat besar. Petugas barisan hadapan sudah penat dan kelesuan.
“Bantu kami agar kami masih mampu untuk membantu anda jika dan bila masanya tiba. Duduk di rumah jika anda tidak mempunyai urusan penting di luar dan patuhilah prosedur operasi standard (SOP),” katanya di Facebook hari ini.
Pada masa sama, Noor Hisham berkata, hospital Covid-19 telah meningkatkan jumlah katil ICU yang diperuntukkan untuk pesakit wabak itu dengan mengubah fungsi wad biasa.
“Bagaimanapun, ini juga mengurangkan peluang pesakit bukan Covid-19 untuk mendapatkan rawatan kritikal yang diperlukan,” katanya. – K! ONLINE


Berang isteri mahu balik kampung, lelaki sanggup racun anak
Oleh IVAN AMIRUL

19 Mei 2021, 6:01 pm
BEAUFORT – Ekoran berang isteri hendak pulang ke kampung, seorang lelaki sanggup memberi racun rumput kepada anak perempuan mereka yang berusia lima tahun dalam kejadian di Kampung Bundu, Kuala Penyu Ahad lalu.
Dalam kejadian kira-kira pukul 12 tengah hari itu, suspek berusia 43 tahun itu turut dipercayai bertindak mencekik mangsa.
Ketua Polis Daerah Beaufort, Deputi Superintendan Yusoff Zaki Mat Yaacob berkata, siasatan awal mendapati kejadian berpunca daripada pertengkaran antara suami dan isteri terbabit.
“Suspek dikatakan membantah kemahuan isterinya yang mahu pulang ke kampung bersama anak-anak ke Keningau.
“Suspek yang berang kemudiannya memberi minum air kopi yang sudah dicampur dengan racun rumput kepada anaknya.
“Perkara terbabit hanya diketahui ibu mangsa selepas diceritakan oleh anak sulungnya yang berusia lapan tahun,” katanya ketika dihubungi hari ini.

Mengulas lanjut, Yusoff Zaki menyatakan suspek turut dilaporkan membawa anak perempuannya ke tingkat atas rumah sebelum mencekik  mangsa.
Beliau berkata, mangsa sudah dirujuk ke Hospital Kuala Penyu dan kini dilaporkan berada dalam keadaan stabil tanpa sebarang alahan berikutan kandungan racun adalah sedikit.
Sementara itu, Yusoff Zaki berkata, usaha mengesan suspek sedang giat dijalankan untuk membantu siasatan lanjut.
Siasatan dijalankan mengikut Seksyen 31 (1) (a) Akta Kanak-Kanak 2001 (Penderaan Kanak-kanak).-K!ONLINE


Wanita maut disyaki terjun dari tingkat 4
Oleh MUHD AFIQ AL-HAFIZ MAT YUSOF

19 Mei 2021, 5:44 pm
PETALING JAYA – Seorang wanita warga tempatan ditemui maut selepas disyaki terjun dari tingkat 4 di sebuah pusat beli-belah di Damansara di sini hari ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima panggilan pada pukul 12.45 tengah hari daripada orang awam berhubung kejadian terbabit.
“Siasatan awal mendapati, mangsa merupakan seorang wanita warga tempatan berusia 33 tahun.
“Mangsa disyaki telah terjun dari tingkat 4 di pusat beli-belah berkenaan,” katanya dalam satu kenyataan di sini hari ini.
Tambah Fakhrudin, mayat mangsa telah dibawa ke Pusat Perubatan Universiti Malaya (PPUM) untuk tujuan bedah siasat.
“Siasatan lanjut masih dijalankan untuk mengenal pasti punca dan sebab kematian,” jelasnya.

Terdahulu, pihak pengurusan pusat beli-belah berkenaan telah mengeluarkan kenyataan berhubung kejadian terbabit.
Pihak pengurusan tersebut turut memohon orang ramai yang mempunyai sebarang masalah untuk menghubungi Talian Kasih di 15999 atau Befrienders di talian 03-76272929 untuk berkongsi masalah. – K! ONLINE


Pusat panggilan sindiket perjudian diserbu, 10 ditahan
Oleh KHAIRUL MOHD. ALI

19 Mei 2021, 5:47 pm
JOHOR BAHRU – Satu sindiket perjudian dalam talian tumpas apabila polis menyerbu sebuah rumah yang dijadikan pusat panggilan aktiviti haram di Taman Sunway, Bukit Lenang, Johor Jaya di sini, semalam.
Ketua Polis Daerah Seri Alam, Superintendan Mohd. Sohaimi Ishak berkata, serbuan pada pukul 6.30 petang itu berjaya menahan 10 suspek terdiri daripada enam lelaki dan empat perempuan.
Katanya, kesemua yang ditahan merupakan warga tempatan berusia antara 20 hingga 30 tahun.
“Turut dirampas dalam serbuan itu, 11 komputer, 46 telefon bimbit pelbagai jenama, satu fail dokumen disyaki rekod perjudian, 143 keping simkad, satu modem dan router internet dan 14 keping kad ATM pelbagai bank.
“Modus operandi sindiket ini ialah menjadikan rumah kediaman sebagai pusat transaksi pemindahan dan pengeluaran wang secara online melalui akaun bank daripada perjudian yang beroperasi di luar negara.
“Anggaran transaksi membabitkan kumpulan ini adalah diantara RM50,000 hingga RM100,000 yang menyasarkan Malaysia, Singapura dan Hong Kong dijadikan pusat aktiviti perjudian,” katanya dalam satu kenyataan, di sini hari ini.

Tambah beliau, sindiket perjudian yang hanya sempat beroperasi selama dua bulan sebelum diserbu dan hasil siasatan mendapati sindiket itu berpusat di Kemboja.
“Kesemua suspek yang merupakan pekerja sindiket itu ditahan kini dikenakan reman selama tiga hari bermula hari ini hingga 21 Mei.
“Kes disiasat mengikut Seksyen 4(1)(g) Akta Rumah Judi Terbuka 1953 yang memperuntukkan hukuman denda tidak lebih RM50,000 serta penjara tidak lebih tiga tahun jika sabit kesalahan,” ujarnya.-K! ONLINE


Saya baru tahu mualaf Malaysia tidak boleh bersuara – Michael Ang
Oleh MOHAMMAD SHAHEMY AZMI

19 Mei 2021, 5:35 pm
PETALING JAYA – Pengarah dan produser terkenal Michael Ang membidas komen seorang pengikutnya dalam Instagram apabila mengaitkan statusnya sebagai mualaf supaya tidak lantang memberikan pandangan negatif dalam laman sosial.
Menerusi satu hantaran yang dimuat naik dalam Instagramnya, seorang pengguna menegur Michael supaya berhenti bercakap perkara yang tidak berfaedah dan menyakitkan selain memintanya untuk menghormati kaum Melayu beragama Islam.
Gara-gara teguran tersebut, Michael seolah-olah tersinggung apabila individu terbabit menyentuh perihal statusnya sebagai seorang mualaf sehingga dia ditegah untuk bersuara menyatakan pendapatnya.
“Saya hormat awak baru masuk Islam, tapi saya minta tolong hormat kami yang Melayu tulen (Islam). Senyap itu lebih baik daripada cakap benda-benda yang tidak berfaedah dan menyakitkan. Itu lagi bagus.
“Untuk orang yang baru convert (masuk Islam), Islam tidak ajar untuk bagi pandangan negatif atau cakap benda-benda yang boleh buat orang marah,” komen individu terbabit.
Lantaran itu, Michael, 44, membidas semula kenyataan tersebut dengan meminta individu terbabit supaya mengubah mentalitinya dan faham maksud yang cuba dia sampaikan.

“Wow saya baru tahu mualaf Malaysia tidak boleh bersuara. Tepuk pada manusia yang ada mentaliti seperti ini.
“Untuk makluman, semua manusia dalam dunia ini berhak untuk bersuara tidak kira bangsa dan agama,” tulis Michael.
Dakwa pengarah itu lagi, dia berpendapat bahawa individu tersebut terasa dengan kenyataannya tentang isu pelanggaran prosedur operasi standard (SOP) yang dilakukan bukan sahaja membabitkan artis dan golongan ‘kayangan’ tetapi juga netizen.
Menerusi satu hantaran terdahulu, Michael mengecam tindakan sesetengah netizen apabila menyalahkan golongan selebriti kerana didakwa telah melanggar SOP ketika Aidilfitri sedangkan ramai juga netizen melakukan kesalahan serupa.
“Terimalah hakikat wahai rakyat Malaysia, tak payahlah nak menyumpah dan maki orang-orang yang dapat balik kampung beraya dalam IG (Instagram).
“Bukan artis atau golongan kayangan sahaja yang boleh rentas negeri. Banyak orang biasa (netizen) pun buat benda sama,” tulisnya.
Secara umum, Michael mengecam tindakan individu yang tidak bertanggungjawab mementingkan diri sendiri pulang ke kampung untuk beraya kerana jelas perkara tersebut jelas melanggar SOP yang telah ditetapkan oleh pihak kerajaan.
Walau bagaimanapun, Michael tidak bersetuju jika netizen hanya menuding jari sepenuhnya kepada selebriti dan golongan kayangan, kerana baginya rakyat biasa juga ada yang tidak mematuhi SOP namun ia tidak tertangkap oleh lensa kamera. – K! ONLINE


Tukang cuci sekolah diberkas pecah masuk apartmen
Oleh NOOR HASLIZA NUSI

19 Mei 2021, 5:37 pm
GEORGE TOWN – Tindakan licik seorang pemuda memecah masuk sebuah unit apartmen di Taman Pekaka, Glugor di sini secara bersendirian Februari lalu akhirnya mengundang padah apabila dia diberkas polis semalam.
Suspek berusia 21 tahun itu ditahan sepasukan polis dari bahagian Jenayah Berat (D9) Ibu Pejabat Polis Daerah Timur Laut di bawah blok lorong Pekaka Satu kira-kira pukul 1.30 pagi.
Ketua Polis Daerah Timur Laut, Asisten Komisioner Soffian Santong berkata, penahanan suspek dilakukan selepas pihaknya menerima laporan daripada pengadu yang juga penghuni kediaman berkenaan di Balai Polis Sungai Nibong pada 15 Februari lalu.
Menurutnya, pengadu wanita berusia 32 tahun menyedari kejadian tersebut selepas mendapati barangan kegunaan hariannya telah tiada termasuk pintu bilik dan laci berada dalam keadaan terbuka.
“Hasil soal siasat polis, suspek yang bekerja sebagai tukang cuci sekolah itu mengaku terlibat dalam kes tersebut secara seorang diri.
“Dia yang masih bujang turut mengaku masuk ke dalam rumah berkenaan dengan memanjat melalui cermin tingkap bilik yang tidak ditutup,” katanya kepada Kosmo! di sini hari ini.

Soffian memberitahu, suspek yang tidak mempunyai sebarang rekod jenayah lampau itu kini ditahan reman selama empat hari mulai semalam bagi membantu siasatan mengikut Seksyen 457 Kanun Keseksaan. – K! ONLINE


18 singa Asia hilang, ratusan burung mati dibadai Taufan Tauktae
Oleh KOSMO!

19 Mei 2021, 5:37 pm
NEW DELHI – Sekurang-kurangnya 18 ekor singa dilaporkan hilang dari  Amreli, Gir Somnath dan Bhavnagar apabila Taufan Tauktae membadai Ahmedabad, lapor akhbar Times of India.
Pegawai kanan hutan berkata ketiga-tiga daerah itu merupakan penempatan kepada 40 ekor singa.
“Kami berharap kesemua singa yang hilang itu berada dalam keadaan baik.
“Biarpun terdapat kemungkinan bahawa kesemua haiwan itu mungkin telah dibawa arus akibat hujan yang lebat, kami berharap kesemua haiwan itu sedang berlindung di kawasan dataran tinggi,” kata salah seorang pegawai kanan di Surashtra.
Ahmedabad merupakan satu-satunya habitat singa Asia yang masih hidup di India.
Bermula hari ini, jabatan perhutanan negeri akan melakukan tinjauan komprehensif terhadap 674 ekor singa di seberang Gir dan kawasan sekitarnya untuk melihat kesan Taufan Tauktae.

Dari jumlah tersebut, sekitar 340 singa dilaporkan tinggal di kawasan sekitar di luar tempat perlindungan Gir.
Sementara itu, orang awam terkejut apabila melihat gambar bangkai burung yang mati bertebaran di bawah pokok akibat pukulan taufan.
Gambar burung bangau dan burung-burung lain memberikan gambaran kemusnahan yang diakibatkan oleh taufan terhadap hidupan liar di Greater Gir.
“Sarang burung rajawali, bangau dan kormoran bertebaran di pokok-pokok, menggambarkan bahawa jumlah burung yang mati adalah besar,” kata Uday Vora yang merupakan pesara pegawai perhutanan.
Di Barbara, sebanyak 650 ekor burung kecil menyerupai anak pipit dan burung telanjuk mati akibat taufan itu. -Agensi


Rasa marah diri diperdayakan – Najib
Oleh NUZULSHAM SHAMSUDDIN

19 Mei 2021, 5:51 pm
KUALA LUMPUR – Bekas Perdana Menteri Datuk Seri Najib Tun Razak memaklumkan kepada Mahkamah Sesyen di sini hari ini bahawa beliau marah kerana merasakan dirinya diperdayakan berhubung kandungan surat sokongan kontrak Kerja-kerja Operasi dan Penyelenggaraan di Universiti Malaysia Sabah (UMS).
Najib, 68, yang merupakan saksi pendakwaan ke-12 dalam perbicaraan kes Naib Presiden Parti Warisan Sabah (WARISAN), Datuk Peter Anthony berkata, ini kerana beliau merasakan ditipu apabila pihak UMS sebenarnya tidak pernah menyokong surat sokongan tersebut dan bertentangan dengan hasrat sebenar pihak universiti.
Ketika membaca pernyataan saksi, Najib berkata sekitar Ogos 2014, beliau yang ketika itu Perdana Menteri yang juga Menteri Kewangan telah dimaklumkan oleh Ketua Setiausaha Sulitnya pada masa itu iaitu Datuk Azlin Alias bahawa Peter ada menghantar surat permohonan untuk penyambungan kontrak.
Surat penyambungan kontrak bertarikh 9 Jun itu adalah bagi Kerja-kerja Operasi dan Penyelenggaraan Bagi Sistem Mekanikal dan Elektrikal di Bangunan Fasa 2B, Bangunan Dan Infra Di Kampus Induk FPL/Pusat Rawatan Warga Luar Sikuati, Kudat) Dan Bangunan lain Universiti Malaysia Sabah (UMS) untuk tempoh lima tahun.
“Pihak universiti menyatakan pihaknya tiada halangan dan menyokong penuh kerjasama di antara ULink Property Sdn. Bhd. (anak syarikat milik penuh UMS) dan Asli Jati Engineering Sdn. Bhd. bagi melaksanakan kerja-kerja kontrak tersebut. Pihak universiti turut memohon kepada saya agar dapat memberi kelulusan terhadap ‘smart partnership’ ini,” katanya sambil mengesahkan surat tersebut.
Semasa prosiding ketika ditanya Timbalan Pendakwa Raya Wan Shaharuddin Wan Ladin adakah beliau berasa sangsi apabila melihat tandatangan Timbalan Naib Canselor dalam surat sokongan tersebut, Najib berkata dia tidak sama sekali curiga.

Pada masa sama, Najib turut mengesahkan surat sokongan yang ditandatangi Timbalan Naib Canselor universiti itu yang tertulis ‘Bagi Pihak (BP)’.
Bagaimanapun Najib memaklumkan kepada mahkamah sekiranya beliau mengetahui surat sokongan daripada Timbalan Naib Canselor tanpa kebenaran Naib Canselor , beliau tidak akan ‘melayan’ (meluluskan) surat sokongan tersebut kerana ia bukan kebenaran rasmi daripada UMS.
Dalam prosiding itu, Peter diwakili peguam Datuk Munawar Kabir Mohd.  Zainal dan D. Senthinathan.
Perbicaraan bersambung lagi 26 dan 27 Julai ini bersambung lagi dihadapan Hakim Azura Alwi.
Mengikut pertuduhan Peter, 50, sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014 dengan memasukkan pernyataan palsu dengan niat menipu di pejabat Ketua Setiausaha Sulit Perdana Menteri, bangunan Perdana Putra, Putrajaya antara 13 Jun 2014 dan 21 Ogos 2014.
Beliau juga berdepan pertuduhan pilihan iaitu sebagai Pengarah Urusan Syarikat Asli Jati, menggunakan surat pejabat Timbalan Naib Canselor UMS bertarikh 9 Jun 2014 dengan pernyataan palsu pada tajuk surat itu di tempat dan masa yang sama. – K! ONLINE


Tawaran sumbangan dua juta dos Sinovac kepada Pulau Pinang palsu
Oleh MOHD. HUSNI MOHD. NOOR

19 Mei 2021, 5:53 pm
PUTRAJAYA – Tawaran sumbangan dua juta dos vaksin jenis Sinovac yang kononnya bakal diterima kerajaan negeri Pulau Pinang disahkan palsu dan satu bentuk ‘scam’.
Menteri Penyelaras Program Imunisasi Covid-19 Kebangsaan (PICK) Khairy Jamaluddin Abu Bakar berkata, pengesahan itu susulan pemeriksaan dan semakan lanjut yang dilaksanakan terhadap syarikat pembekal, Sinovac Biontech Ltd. di China.
“Selepas pemerhatian dan semakan lanjut, kami ingin mengesahkan bahawa sumbangan dua juta dos itu adalah tidak sahih dan palsu.
“Vaksin adalah barang yang dikawal dan ia bukan macam beli baju-T di platform e-dagang tapi perlu mendapat kelulusan Bahagian Regulatori Farmasi Negara (NPRA),” katanya dalam sidang akhbar khas secara dalam talian di sini hari ini.
Mengulas lanjut, Khairy Jamaluddin yang juga Menteri Sains, Teknologi dan Inovasi berkata, siasatan lanjut tidak menemui apa-apa bukti ataupun sebarang permohonan daripada mana-mana wakil Sinovac berhubung sumbangan vaksin yang dimaksudkan itu.
Bahkan, katanya, Ketua Jualan Antarabangsa Sinovac Biontech Ltd., Coco Chang juga menafikan pernah dihubungi bagi urusan sumbangan berkenaan.

“Kami turut melakukan pemeriksaan terhadap syarikat yang menguruskan sumbangan itu iaitu Xintai Development Enterprise Ltd. dan mendapati syarikat itu tidak wujud.
“Malah, tiada sesiapa pun mengenali individu  dikenali sebagai Yong Chee Kong seperti dipaparkan dalam surat tawaran sumbangan kepada kerajaan negeri Pulau Pinang itu,” katanya.
Khairy Jamaluddin menyuarakan kehairanan bagaimana Ketua Menteri Pulau Pinang  Chan Kon Yew dan bekas Menteri Kewangan, Lim Guan Eng boleh menggunakan ‘scam’ itu dan kemudian menuduh kerajaan kononnya menghalang sumbangan vaksin berkenaan.
Katanya, beliau juga sudah menghubungi Kon Yew dan Guan Eng bagi memaklumkan perkara itu dan mengingatkan mereka supaya tidak cuba mempolitikkan PICK yang dilaksanakan kerajaan ketika ini.
“Jika mereka (Kon Yew dan Guan Eng) dapat membuktikan tawaran sumbangan itu sahih, beliau akan memberi kebenaran serta merta untuk membawa masuk vaksin berkenaan,” katanya.
Sementara itu, Khairy Jamaluddin berkata, beliau mengalu-alukan mana-mana pihak yang ingin menyumbang bekalan vaksin kepada Malaysia atau kerajaan negeri namun, ia perlu mengikut saluran yang ditetapkan.
Sebelum ini, Kon Yeow mendakwa kerajaan Persekutuan tidak memberi kelulusan bagi tawaran dua juta vaksin jenis Sinovac yang disumbangkan sebuah syarikat swasta. -K! ONLINE


Tiga dikompaun mandi kolam Bukit Tampin
Oleh NOR AINNA HAMZAH

20 Mei 2021, 8:47 pm
TAMPIN – Tiga lelaki dikenakan kompaun sebanyak RM3,000 setiap seorang susulan dikesan melakukan perlanggaran prosedur operasi standart (SOP), Perintah Kawalan Pergerakan (PKP) 3.0 dengan mandi di kolam Bukit Tampin, di sini, pagi tadi.
Ketua Polis Daerah Tampin, Superintenden Anuwal Ab Wahab berkata, kesalahan berkenaan disedari oleh Team Pematuhan SOP PKP Ibu Pejabat Polis Daerah (IPD) Bukit Tampin yang membuat pantauan di kawasan berkenaan kira-kira pukul 11.30 pagi.
Menurutnya, lelaki berusia lingkungan 20 hingga 32 tahun itu dikompaun atas kesalahan melakukan aktiviti dengan kehadiran ramai tanpa penjarakkan fizikal.
“Selain tiga kompaun berkenaan, dua kompaun turut dikeluarkan atas kesalahan rentas daerah tanpa surat kebenaran polis. Bagi kesalahan ini, seorang lelaki berusia 32 tahun dikesan merentas daerah dari Kuala Pilah ke Tampin kira-kira pukul 11 pagi ketika pemeriksaan di Stadium Tampin.
“Manakala, seorang lagi lelaki berusia 69 tahun gagal mengemukakan alasan munasabah dan dokumen kebenaran polis ketika melalui sekarang jalan Raya (SJR) Batu 1 kira-kira pukul 12 tengah hari,” katanya ketika dihubungi, di sini, tadi.
Anuwal berkata, bagi kesalahan merentas daerah tanpa kebenaran polis berkenaan, masing- masing dikompaun sebanyak RM5,000 seorang.

Menurutnya, kesemua kompaun bernilai RM19,000 itu dikeluarkan di bawah Akta Pencegahan Dan Pengawalan Penyakit Berjangkit 1988. -K! ONLINE


Laporan palsu hilang kad pengenalan meningkat
Oleh MOHD YUNUS YAKKUB

20 Mei 2021, 7:58 pm
SHAH ALAM – Laporan palsu kehilangan kad pengenalan di Selangor meningkat kepada 108 kes dalam tempoh empat bulan tahun ini berbanding hanya 60 kes bagi keseluruhan tahun lalu.
Ketua Polis Selangor, Datuk Arjunaidi Mohamed berkata, daripada jumlah keseluruhan laporan palsu diterima itu mendapati sebanyak 86 kes telah dituduh di mahkamah manakala 82 kes masih dalam siasatan.
Katanya, berdasarkan siasatan mendapati penyebab utama laporan palsu itu adalah kerana denda yang dikenakan bagi setiap kehilangan kad pengenalan itu sekiranya berpunca daripada kecuaian.
“Bagaimanapun pengecualian denda diberikan terhadap kes jenayah seperti kecurian, samun dan ragut.
“Ekoran itu, terdapat segelintir orang ramai membuat laporan palsu semata-mata untuk mengelakkan dikenakan denda dan sering mengaitkan kehilangan kad pengenalan dengan menjadi mangsa jenayah tersebut,” katanya dalam kenyataan hari ini.
Berdasarkan kadar bayaran denda ditetapkan Jabatan Pendaftaran Negara adalah kehilangan kes kecuaian sendiri kali pertama adalah pada kadar RM100, kali kedua (RM300) dan ketiga serta seterusnya RM1,000.

Sehubungan itu, Arjunaidi menasihatkan orang ramai tidak membuat laporan palsu demi untuk kepentingan peribadi.
“Kesahihan atau kebenaran sesuatu laporan polis akan diketahui selepas siasatan terperinci dilakukan dalam mengetahui laporan itu benar atau rekaan semata-mata.
“Mana-mana individu yang didapati membuat laporan polis palsu boleh disiasat mengikut Seksyen 182 Kanun Keseksaan yang memperuntukkan penjara sehingga enam bulan atau denda hingga RM2,000, sekiranya disabitkan kesalahan,” jelasnya. -K!ONLINE


WHO rayu dana kecemasan RM29 juta untuk Palestin
Oleh KOSMO!

20 Mei 2021, 10:00 pm
KAHERAH, Mesir – Pertubuhan Kesihatan Sedunia (WHO) hari ini merayu bantuan kecemasan berjumlah AS$7 juta (RM29.02 juta) yang diperlukan bagi menangani krisis kesihatan dalam tempoh enam bulan akan datang di Semenanjung Gaza dan Tebing Barat ketika konflik dengan Israel berterusan
Dana itu diperlukan bagi bagi keperluan  tindak balas kecemasan  dalam tempoh enam bulan akan datang,”kata WHO dalam satu kenyataan susulan keganasan yang semakin meningkat antara Rejim Zionis dan Palestin sejak 10 Mei lalu.
Sementara itu, usaha diplomatik ke arah satu gencata senjata semakin mendapat momentum hari ini ketika pertempuran antara tentera rejim Zionis dan kumpulan pejuang Palestin di Gaza memasuki hari ke-11.
Tentera Israel menyatakan bahawa Hamas dan kumpulan Islam lain Gaza telah membedil 4,070 roket ke arah Israel dengan sebahagian besarnya dipintas sistem pertahanan ‘kubah besi’ Rejim Zionis.
Roket -roket itu meragut 12 nyawa di Israel termasuk seorang kanak-kanak, seorang warga India dan seorang rakyat Thailand.
Serangan Israel ke atas Gaza pula membunuh 230 rakyat Palestin termasuk 65 kanak-kanak, demikian menurut Kementerian Kesihatan Hamas, manakala kira-kira 120,000 penduduk Palestin menjadi pelarian. – AFP


Bella Hadid ditamatkan kontrak jenama mewah, terima ugutan bunuh
Oleh MOHD. HAIKAL ISA

20 Mei 2021, 8:37 pm
DISEBABKAN kelantangannya menzahirkan sokongan terhadap Palestin, model terkenal dunia, Bella Hadid dikatakan tidak lagi dinamakan sebagai wajah jenama barangan mewah Perancis, Dior.
Desas-desus tersebut sedang tular dan bertebaran dalam Twitter. Ekoran itu, ramai yang menzahirkan rasa tidak puas hati andai perkara tersebut benar-benar berlaku.
“Bella Hadid disenyapkan, kerjasama-kerjasama dengan jenama mewah ditamatkan termasuk dari Dior dan alamat kediaman keluarganya didedahkan kepada umum hanya kerana dia menyertai protes untuk Palestin,” ciap seorang pengguna Twitter.
BELLA dituduh sebagai pengganas dan diboikot kerana menyokong Palestin.
Orang ramai turut mempersoalkan mengapa Bella atau nama lengkapnya, Isabella Khair Hadid, 25, didiskriminasi sedangkan bintang lain seperti bintang Wonder Woman, Gal Gadot yang turut mempertahankan negara asalnya, Israel, dapat hidup dengan aman tanpa sebarang ugutan dan penafian hak.
“Gal Gadot boleh cakap tentang khidmat ketenteraan yang menafikan hak kemanusian rakyat Palestin tapi apabila Bella mempertahankan Palestin (negara asalnya), dia hilang ditamatkan kontrak kerjasama jenama mewah, disekat daripada peragaan dan menerima ugutan bunuh,” ciap seorang pengguna Twitter lain.
Bella yang juga adik kepada seorang lagi supermodel terkemuka, Gigi merupakan antara bintang global yang paling lantang mempertahankan Palestin yang kini bermati-matian menyelamatkan negara mereka daripada kezaliman Rejim Zionis.

Lebih seminggu lalu sejak Zionis membedil Palestin, seramai lebih 200 rakyat Palestin telah terkorban termasuk 59 orang daripadanya merupakan kanak-kanak. – K! ONLINE


Exco Selangor langgar SOP ziarah Aidilfitri
Oleh MOHD YUNUS YAKKUB

20 Mei 2021, 10:03 pm
KUALA LANGAT – Seorang Exco Selangor didakwa melanggar prosedur operasi standard (SOP) berhubung majlis sambutan Hari Raya Aidilfitri di rumahnya di Tanjung Sepat di sini.
Ini susulan penularan beberapa keping gambar daripada sebuah akaun Twitter pada pukul 11.27 pagi tadi.
Berdasarkan Twitter itu, pengguna tersebut melakukan ciapan “satu lagi kes perlanggaran SOP melibatkan kluster kayangan.. tarikh dan masa sudah terpampang pada gambar-gambar itu”.
Difahamkan individu tersebut adalah Borhan Aman Shah yang merupakan Exco Pembangunan Luar Bandar dan Kampung Tradisi, Adat Istiadat Melayu, Kebudayaan dan Warisan.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh dalam kenyataannya memaklumkan pihaknya telah menerima laporan berhubung penularan gambar tersebut menerusi aplikasi WhatsApp memaparkan gambar dari akaun twitter berkenaan.
“Siasatan lanjut masih dijalankan berhubung Exco itu yang dikatakan telah melanggar SOP Perintah Kawalan Pergerakan (PKP) Ziarah Aidilfitri yang sedang berkuat kuasa.

“Kertas siasatan dibuka mengikut Peraturan 17 Pemberitahuan Undang-Undang (A) 225/2021,” jelasnya. -K!ONLINE


Wanita warga emas bakar rumah takutkan pencuri
Oleh KOSMO!

20 Mei 2021, 10:30 pm
BANGKOK – Seorang warga emas di Thailand membakar rumahnya apabila mendapati ada beberapa pencuri cuba memecah masuk ke dalam  rumahnya dalam kejadian di daerah Panat Nikhom,  wilayah Chonburi, lapor laman berita The Thaiger semalam.
Wanita berumur 77 tahun itu tinggal bersendirian. Ketika kejadian dia cuba menakut-nakutkan pencuri tersebut dengan menghidupkan dapur gas dan membakar beberapa barangan di dalam rumahnya.
Selepas mempercayai penceroboh tersebut sudah beredar tidak lama kemudian, wanita itu cuba memadamkan kebakaran yang dia sendiri mulakan, namun, api merebak dengan begitu pantas dan seluruh rumah tersebut terbakar.
Mangsa kemudian lari keluar dan menghubungi pihak polis dan bomba.
Apabila anggota polis dan bomba tiba, mereka menemui wanita itu menunggu dengan tenang di luar kediaman dua tingkat tersebut yang marak dijilat api.
Siasatan polis berhubung kes tersebut tidak menemui sebarang bukti pecah masuk, namun ia bukan bermakna pihak berkuasa tidak mempercayai keterangan  wanita tersebut.

Seorang jurucakap Polis Panat Nikhom berkata, wanita itu masih berdepan tindakan undang-undang kerana kebakaran tersebut sementara siasatan selesai.
Ini adalah kerana menurut undang-undang negara itu, mencetuskan kebakaran adalah satu kesalahan di sisi undang-undang walaupun kediaman sendiri. – Agensi


Vaksin berkesan lawan varian Covid-19
Oleh KOSMO!

20 Mei 2021, 9:00 pm
GENEVA, Switzerland – Kemajuan dalam perang melawan pandemik koronavirus masih ‘rapuh’ manakala perjalanan antarabangsa perlu dielakkan, kata pengarah Pertubuhan Kesihatan Sedunia untuk Eropah, Hans Kluge hari ini .
Bagaimanapun, beliau menekankan bahawa vaksin yang mendapat kelulusan WHO berkesan melawan jangkitan varian Covid-19 termasuk varian yang mencetuskan kebimbangan.
“Ketika ini ketika dunia terus berdepan ketidaktentuan, kita perlu terus berwaspada dan mengelak perjalanan antarabangsa,” kata Kluge sambil menambah,  kluster-kluster jangkitan di Eropah boleh merebak dengan cepat.
Menurutnya, varian India yang amat cepat menular telah dikesan di sekurang-kurangnya 26 daripada 53 negara di rantau Eropah di bawah pengawasan WHO.
Bagaimanapun, beliau berkata vaksin yang diluluskan berkesan menangani varian baharu.
“Semua varian virus Covid-19 yang muncul setakat ini dapat ditangani menggunakan vaksin yang diluluskan,”katanya. -Agensi


Ibu cemas anak dan kereta dilarikan penagih dadah
Oleh SHAMSUL KAMAL AMARUDIN

20 Mei 2021, 8:52 pm
LUMUT – Seorang wanita berdepan detik mencemaskan apabila kereta Perodua Bezza miliknya bersama seorang anak perempuan, yang ditinggalkan di depan premis perniagaan di Seri Manjung dilarikan seorang penagih dadah pagi tadi.
Dalam kejadian kira-kira pukul 11 pagi itu, wanita tersebut meninggalkan anak perempuannya berumur 12 tahun di dalam kereta dalam keadaan enjin dan penghawa dingin dihidupkan serta tidak berkunci, untuk membeli barang di kedai haiwan di kawasan Seri Manjung.
Ketua Polis Daerah Manjung, Asisten Komisioner Nor Omar Sappi, berkata tidak lama kemudian, wanita itu mendapati keretanya telah tiada di tempat meletak kenderaan.
“Dalam keadaan mencemaskan itu, wanita tersebut melihat seorang lelaki yang tidak dikenali telah membawa lari kereta bersama anak perempuannya itu.
“Wanita berusia 36 tahun itu cuba untuk menghalang keretanya namun suspek telah memecut laju kereta itu dan melarikan diri,” katanya dalam satu kenyataan sebentar tadi.
Menurut Nor Omar, orang ramai yang melihat kejadian itu segera membantu dan berjaya menahan suspek lalu kereta serta anak pengadu telah dapat diselamatkan.

Jelasnya, anggota Balai Polis Sitiawan dibantu oleh anggota kereta peronda Ibu Pejabat Polis Daerah (IPD) Manjung tiba di tempar kejadian kira-kira pukul 12 tengah hari dan membuat tangkapan semula ke atas suspek berumur 24 tahun itu.
Menurutnya, hasil saringan awal ujian air kencing mendapati suspek positif dadah jenis metamphetamine atau syabu.
Katanya, suspek tiada rekod jenayah dan kes disiasat di bawah Seksyen 363 Kanun Keseksaan yang jika disabitkan kesalahan, boleh dihukum penjara sehingga tujuh tahun dan didenda.
Nor Omar berkata, polis masih menyiasat motif kejadian itu dan suspek masih tidak dapat disoal siasat sebab masih di bawah pengaruh dadah.
Jelasnya lagi, kanak-kanak perempuan itu selamat tanpa sebarang kecederaan dan dalam keadaan baik.-K! ONLINE


Astaf buat keputusan singkirkan PSM
Oleh MUHAMMAD RIDUAN MOHD HANAFIAH

20 Mei 2021, 7:53 pm
MASA depan Persatuan Sepaktakraw Malaysia (PSM) kelam apabila digugurkan daripada menjadi ahli gabungan Persekutuan Sepak Takraw Asia (Astaf) berkuatkuasa serta merta.
Keputusan menggugurkan PSM daripada badan induk sepak takraw Asia itu dibuat secara sebulat suara menerusi sesi perbicaraan atas talian meskipun PSM sebelum ini tidak memghantar wakil untuk hadir mendengar sesi pendengaran tersebut.
Pengerusi Panel Pendengaran Tatatertib Astaf, Yogender Singh sebentar tadi mengakui keputusan tersebut dicapai secara sebulat suara dalam sesi perbicaraan yang turut dihadiri wakil dari India, Indonesia, Iran, Jepun, Malaysia, Pakistan, dan Thailand menerusi aplikasi Zoom.
“PSM didapati bersalah kerana melanggar perjanjian bertulis kepada Persekutuan Sepaktakraw Antarabangsa (Istaf) dan Astaf pada 14 Mac 2008.
“Selepas mendengar pertuduhan yang dijatuhkan oleh pihak pendakwaan dan juga tiga saksi yang mengadili, panel pendengaran bersetuju dan mengesyorkan tindakan tatatertib kepada PSM.
“PSM dilucutkan daripada menjadi ahli gabungan Astaf berkuatkuasa serta merta,” katanya.

Berikutan keputusan tersebut, Astaf turut menegaskan PSM mempunyai masa 14 hari untuk mengemukakan rayuan terhadap tuduhan berkenaan.
Sekiranya PSM memilih untuk membuat rayuan mereka perlu membayar AS$2,000 (RM8,291) bagi proses rayuan berkenaan.
Sebelum ini Astaf melalui Jawatankuasa Eksekutifnya sebulat suara meneruskan prosiding tatatertib terhadap PSM kerana melanggar perjanjian.
PSM dan presidennya, Datuk Seri Ahmad Ismail didapati tidak mengikut perjanjian untuk mematuhi objektif Istaf dan perlembagaan Astaf.
Ahmad sebelum ini digantung 15 tahun dan didenda AS$25,000 (RM102,900) selepas didapati bersalah dalam empat pertuduhan termasuk pelanggaran Artikel 5.5 undang-undang Astaf iaitu menghantar surat kepada Majlis Olimpik Asia dan Jawatankuasa Olimpik Antarabangsa untuk meminta campur tangan keputusan pemilihan Kongres Astaf pada 1 Mac lalu.


Reezal tentukan atlet bertanding atau tidak di Sukan SEA
Oleh MOHAMAD NAUFAL MOHAMAD IDRIS

20 Mei 2021, 7:54 pm
KLANG – Keputusan atlet Malaysia akan bertanding atau sebaliknya di temasya Sukan SEA ke-31, di Vietnam, November depan akan ditentukan Menteri Belia dan Sukan, Datuk Seri Reezal Merican Naina Merican.
Timbalan Menteri Belia dan Sukan, Wan Ahmad Fahysal Wan Ahmad Kamal berkata, Reezal mempunyai autoriti untuk berbuat demikian memandangkan beliau terlibat dalam mesyuarat Majlis Keselamatan Negara (MKN) bagi membincangkan keadaan semasa Covid-19 di negara ini.
“Bagaimanapun, atlet akan terus melakukan latihan mengikut pelan yang telah ditetapkan MKN dan persatuan sukan masing-masing.
“Kementerian akan terus memberi sokongan kepada atlet sama ada mereka ke temasya itu atau sebaliknya,” katanya selepas melawat Pusat Pemberian Vaksin (PPV) Pangsapuri Tenaga Nasional Berhad (TNB) Kapar, di sini hari ini.
Terdahulu, Vietnam mengumumkan akan menganjurkan acara sukan berkenaan mengikut tarikh yang telah ditetapkan sebelum ini, iaitu dari 21 November hingga 2 Disember.
Keputusan tersebut dibuat dalam mesyuarat Persekutuan Sukan SEA (SEAGF) yang diadakan secara maya, semalam. -K! ONLINE


Guru besar ditahan salah guna wang zakat asnaf
Oleh MOHD YUNUS YAKKUB

20 Mei 2021, 7:31 pm
KLANG – Seorang guru besar sebuah sekolah kebangsaan ditahan hari ini selepas disyaki mengeluarkan wang bantuan zakat untuk anak-anak asnaf demi kepentingan diri sendiri.
Penahanan suspek lelaki berusia 50-an dilakukan pukul 4 petang tadi di pejabat Suruhanjaya Pencegahan Rasuah Malaysia (SPRM) daerah ini.
Sumber berkata, perbuatan penjawat awam yang bertugas di sebuah sekolah di negeri ini itu disyaki dilakukan pada 2019.
“Suspek dikatakan telah menggunakan kedudukannya dengan mempengaruhi pihak pengurusan Badan Kebajikan Guru-Pekerja (BKGP) sekolah terbabit bagi mengeluarkan wang sumbangan zakat untuk anak-anak asnaf berjumlah RM70,000 dari sebuah bank.
“Bagaimanapun, wang sumbangan zakat itu telah digunakan bagi kegunaan diri beliau sendiri,” katanya di sini hari ini.
Sumber menjelaskan suspek akan dibawa ke Mahkamah Majistret untuk proses permohonan reman.

Sementara itu, Pengarah SPRM Negeri Selangor, Datuk Alias Salim ketika dihubungi mengesahkan penahanan terbabit dan kes disiasat mengikut Seksyen 23(1) Akta SPRM 2009. – K!ONLINE


59 kes kematian Covid-19
Oleh SITI A'ISYAH SUKAIMI

20 Mei 2021, 6:54 pm
PUTRAJAYA – Kes kematian Covid-19 sekali lagi merekodkan angka tertinggi dengan 59 kes hari ini, menjadikan jumlah kes kematian di Malaysia sebanyak 2,099 kes.
Ketua Pengarah Kesihatan, Tan Sri Dr. Noor Hisham Abdullah berkata, kes aktif dengan kebolehjangkitan Covid-19 juga meningkat dengan 50,171 kes termasuk 587 kes sedang dirawat di Unit Rawatan Rapi dan 330 kes memerlukan bantuan pernafasan.
“Sebanyak 6,806 kes baharu dicatatkan hari ini dengan dua daripadanya kes import, menjadikan sebanyak 492,302 kes positif Covid-19 di Malaysia.
“Angka sembuh pula merekodkan sebanyak 3,916 kes dan jumlah kes sembuh sepenuhnya daripada Covid-19 sebanyak 440,032 kes,” katanya pada ciapan Twitter di sini hari ini. -K!ONLINE


80 peratus petugas sukarelawan PPV divaksin
Oleh MOHAMAD NAUFAL MOHAMAD IDRIS

20 Mei 2021, 5:59 pm
KLANG- Seramai 80 peratus daripada 1,306 sukarelawan yang telah bertugas di Pusat Pemberian Vaksin (PPV) di seluruh negara telah menerima vaksin Covid-19.
Timbalan Menteri Belia dan Sukan, Wan Ahmad Fahysal Wan Ahmad Kamal berkata, peserta program itu diwajibkan disuntik vaksin sebelum dibenarkan bertugas di mana-mana PPV.
“Dianggarkan seramai 13,455 belia telah berdaftar menjadi sukarelawan myVAC sehingga hari ini, dengan 1,306 sukarelawan telah bertugas di PPV seluruh Malaysia.
“Kita menjangkakan hampir semua sukarelawan ini akan bertugas dalam fasa ketiga Program Imunisasi Covid-19 Kebangsaan (PICK) yang akan berlangsung tidak lama lagi,” katanya selepas melawat PPV di Pangsapuri Tenaga Nasional Berhad (TNB) Kapar, di sini, hari ini.
Terdahulu, beliau turut melawat sebuah lagi PPV di Dewan Sukan Pandamaran bagi melihat pelaksanaan pemberian vaksin kepada orang awam.
Sementara itu, Wan Ahmad Fahysal memuji Jabatan Kesihatan Negeri Selangor (JKNS) kerana menyediakan PPV dengan teratur serta sistematik.

“Saya harap PPV negeri lain boleh mencontohi Selangor dan yakin mereka boleh melakukan perkara sama,” ujarnya. -K!ONLINE